Israeli Boikot - Biladi Hadi\nBiladi hadi brigada Euskal Herria Palestina sarearekin batera sortu zen. Era paraleloan agian, baina helburu eta motibo bertsuekin: Euskal Herriaren eta Palestinaren artean elkartasun zubiak eraikitzea musikan, bertsolaritzan, arlo akademikoan, profesionalean, kirolean, dantzan… Finean, bi herriok elkarganatzea, eta geurean, behintzat, Palestinak Israelen eskutik pairatzen duen genozidio etengabea ezagutzera eman, eta urratsez urrats geldiaraztea.\nIzan ere, Palestinak desagertzeko arriskua du, arrisku larria. Zoritxarrez, XXI. mendean badira desagertzen diren herriak. Gehienetan ez gara ohartzen: auskalo nongo geografian bada herri bat bere azken herritarra hiltzear daukana. Ziniko batzuentzat bilakaera naturala da. Ezaguna da Unesco Hezkuntza, Zientzia eta Kulturarako Nazio Batuen Erakundeak eman zuen datua: 6000 hizkuntza daude munduan, erdiak desagertzeko arriskuan. Zenbat desagertu dira datua jakinarazi zutenetik gaur arte?\nPalestinaren desagertze-arriskua kasu berezia da. Ez da bilakaera naturala, jakina, iragarritako hilketa baten kronika baizik: Etengabe, egunez egun, ari da Palestina lurra galtzen, eta gero eta palestinar gehiago —honezkero gehienak— ez dira arbasoen etxeetan bizi. Palestinarrak ohartu dira heldu ahal dela eguna Palestina erabat desagertuko dena, eta nazioartea deritzan horrek zirkinik ere ez duela eginen.\nLatza da, baina egunero ikus dezakegu telebistan iragarritako hilketa honen kronika: nola minbizi baten eran hedatzen diren koloniak, nola lapurtzen dioten beste ur putzu bat, nola suntsitzen dioten olibondo-saila, nola eraikitzen dioten harresi bat eta zainak eten, nola zigortzen dituzten seme-alabak migratzera… Alferrik.\nZorionez, palestinarrak ez daude etsitzeko prest. Zaharrek arbasoen etxeko giltza erakusten dizute harrotasunez, umeek garaipenaren sinbolotzat bi atzamarrak altxatu eta irribarrea marrazten dizute, emakumeek etxea eta etxekoak defendatzen dituzte, gazteek tankeak harrika hartu… Espetxeetan, errefuxiatu-eremuetan eta erbestean hezkuntza indartzen dute, historiaren ezagutza bermatu, eta Palestina, beren biladi, egunero borrokatzen den oroitzapen bizia bilakatzen dute.\nIruñea. 2009ko urtarrila. Israelgo Armadak Gazako Zerrendako hainbat hiritan eginiko bonbardaketari erantzuteko manifestazioa.\nNazioartekoaren pasibokeria eta Israelekiko konplizitatea 60 urtez pairatu eta gero, palestinarrek munduko herrioi jarri ziguten erronka 2005ean, Israelen aurkako boikot, desinbertsio eta zigor kanpaina iraunkorra egiteko (BDS, ingelesez), Apartheid-aren Hegoafrikaren kontra egin zen modura.\nElkartasun tresna horrek Hegoafrikan emaitza ikusgarriak lortu zituen. Esaterako:\n• Hainbat herrialdek Hegoafrikaren kontra bultzatutako zigor, isun eta desinbertsioek estatu haren ekonomia izugarri ahuldu eta politikoki isolatuta utzi zuten.\n• Kirolariak (errugbi-jokalariak barne. Errugbia da Hegoafrikako kirol nagusia), kulturgileak, artistak… ezin zuten jardun nazioartean, Hegoafrikako estatuaren ordezkariak ziren heinean, estatu arrazista salatu ezean.\n• Nazioarteko artista, kirolari eta musikari asko eta asko ez ziren Hegoafrikara joan.\nMilaka eta milaka lagun mobilizatu ziren Hegoafrika zuri arrazistaren kontra, eta milaka eta milakak babestu zuten Nelson Mandela ordezkatzen zuen Hegoafrika. Horren harira egin zituzten Wenbley estadioko kontzertu erraldoiak eta kanta mitikoak, eta diziplina guztietako artistak eta intelektualek hartu zuten esku. Azkenean, hegoafrikar herriaren borrokak —aurrena— eta munduko herritarren —hurrena— arrazakeriari, zapalketari eta bazterkeriari irabazi zieten partida.\nHondarribia. 2011ko martxoa. Israelek okupatutako lurren gastronomia publizitatzeko jardunaldi batzuk bertan behera uztea lortu zen.\nPalestinari dagokionean, BDS deialdia egin zenetik 6 urte pasa dira. Poliki-poliki, elkartasun kanpainak urratsak egin ditu, eta sendotu egin da. Gogoan dut kanpainaren hastapenetan nolako bertigoa sentitzen genuen, sionistaren baten presentzia salatzeko Israeli boikot! idatzita zuen pankartari eusten genionean.\nKontuan hartuta Hegoafrikako kasuan boikot kanpainak ia 40 urte iraun zuela, eta, batez ere, azken 5-10 urteetan hasi zela masiboa izaten eta emaitza ikusgarriagoak lortzen, Palestinaren aldeko kanpainak eman ditu honez gero fruitu koxkor baina polit askoak: Zenbait enpresak desinbertsioak egin ditu Israelen, gobernu batzuek harremanak eten, goi mailako artistek Israelen musika jotzeari edo filmak aurkezteari uko egin diote, Suedian teniseko Davis Kopako partidak ateak itxita jokatu behar izan ziren, Turkian saskibaloi partida bat bertan behera utzi zen, 2009ko Gazan sarraskia egin zutenean ontzi israeldarrak ezin izan ziren porturatu Hegoafrikan eta Grezian… Oro har, kanpainak oihartzun handia du ipar-mendabaldean, baina baita Latinoamerikan, Hegoafrikan, eta, jakina, mundu arabiarrean ere.\nEuskal Herrian azken urteetan salaketa ekintza asko egin dira kirol arloan, musika arloan, film israeldarren presentzia salatzeko, baita produktu israeldarrak saltzen dituzten enpresen aurrean ere… Nazioarteko deialdietan parte hartu izan da, eta garaipen propio bat ere badugu: Hondarribian bertan behera utzi ziren Israelgo gastronomiaren gaineko jardunaldiak. Hondarribiako orduko Udalak eta Gipuzkoako Foru Aldundia ziren ekimenean parte hartzekoak, Israelgo sukaldariekin eta staff handiarekin batera.\nMarda. 2010eko uztaila. Arbizu eta Mardako alkate eta zinegotziek\nherrion arteko senidetzea sinatu ostean.\nBDS kanpaina 200 elkarte palestinarrek eskatu diguten ahalegina da; ez da guk asmatutako kanpaina bat. Hegoafrikan, gainera, bere eraginkortasun estrategikoa erakutsi zuen. Munduan eta Euskal Herrian boikota, desinbertsioak eta zigorrak egin daitezen, elkartasun taldeek izan behar dute motorra, baina erakunde, sindikatu, musikari, bertsolari, kirolari, ikasle eta irakasleen parte-hartzerik gabe ezinezkoa da hori aurrera eramatea.\nAgian hau irakurtzen ari zaren horrek zer helbururekin edo noiz arte egin behar den kanpaina hau galdetuko diozu zure buruari. Hauek dira palestinarrek ezartzen dituzten mugarriak:\n1. Lur palestinarren gaineko okupazioa eta kolonizazioa amaitu behar da, eta lotsaren harresia bota.\n2. Israelen bizi diren herritar palestinarrak berdintasunean bizi behar dira, oinarrizko eskubideak aitortuta.\n3. NBE Nazio Batuen Erakundearen 194. ebazpenak aitortzen duen moduan, errefuxiatu palestinarrek beren etxeetara itzultzeko duten eskubidea aitortu, bermatu eta gauzatu behar da.\nEz dira helburu makalak, eta bidea luzea izango da. Zuk ere bide-lagun izan nahi baduzu, lekua baduzu Euskal Herria Palestina sarean: zure musika, zure langile izaera, zure dantza, zure erakunde-ardura, zure kirolari sasoia, zure irakasle gaitasuna… Zure konpromisoa behar dute palestinarrek.\nBiladi, biladi… etor hadi!\nInformazio gehiago: www.israeliboikot.org


Segurtasunari eta aparkalekuaren arazoari aurre egiteko, hainbat lan - Astigarraga - Kronika.eus\nSegurtasunari eta aparkalekuaren arazoari aurre egiteko, hainbat lan\nLanei esker, abiadura murrizteko interguneak jartzeaz gain, aparkalekuak ere jarri dituzte, baita herriko 'puntu beltz' bat ezabatu ere.\n«Herritarrei eskaerei erantzuteko eta segurtasuna bermatzeko» helburuekin, hainbat lan burutu ditu azkeneko asteetan Astigarragako Udalak. Ohar baten bidez adierazi duenez, lan gehienak trafikoarekin zerikusia dutenak izan dira.\nEgin dituzten trafiko-lanen artean, bi berrikuntza nabarmendu dituzte. Batetik, abiadura murrizteko interguneak jarri dituzte. Hain zuzen, herriko zenbait lekutan jarri dira «segurtasuna bermatzeko»: Portutxo auzoko biribilgunean eta Kale Nagusiko bi puntutan.\nNahiz eta neurri hauek hartu diren, Udalak «herritarrei eta ibilgailuen erabiltzaile diren guztiei eskatzen die abiadurarekin arduratsu jokatzeko», eta gogorarazi nahi die, baita ere, «herrigunea 30 km/orduko eremua dela».\nBestetik, aparkalekuen arazoari irtenbidea bilatzeko ere izan dira lanak. Hasteko, herri sarreran (Donostia ibilbidean) zeuden aparkalekuen antolaketa berria gauzatu da. Helburua izan da, Udalaren hitzetan, «aparkaleku gehiago sortu eta erreiak estutzea». Horrez gain, Ergobia auzoan ere, aparkaleku berriak sortu dira, errepide ondoan.\nErgobiako plaza ibilgailuentzat itxi izanaren ondorio izan da, bereziki.\nHerriko puntu beltzetako bat, kenduta\nBeste lan bat ere egin du Udalak, herriko 'puntu beltz' batekin zerikusia duena, hain zuzen. Udalak dioenez, «Kale Nagusiko komun publikoaren sarrera 'puntu beltza' zen herrian. Bi horma artean eta oso ilun zegoen, eta horrek, kezka haundia eragiten zuen». Hori dela-eta, Udalak erabaki du eskailera ondoan dagoen hormaren goiko zatia kentzea; horrek ahalbidetu du argia goitik sartzea, eta ikusgai gelditzea komuneko sarrera.


Aurrez prestatu edota kuzinatutakoak: Azkar, eroso, era askotakoak... dena abantaila ote? | Aldizkaria | EROSKI CONSUMER\nAurrez prestatu edota kuzinatutakoak: Azkar, eroso, era askotakoak... dena abantaila ote?\nEspainiako etxeen %70etan astean behin aurretiaz kuzinaturiko produktuak kontsumitzen dira; %38k, berriz, hiru baino gehiagotan jotzen du horrelakoetara, Dietetika eta Elikadura Zientzien Elkarte Espainiarra, Kontsumitzaile eta Erabiltzaileen Konfederazio Espainiarra eta ontziratutako aurrez kuzinatuen hamalau fabrikatzaile espainiar nagusiek arestian egin duten "Elikagai izoztuen kontsumo azturak Espainian" izeneko azterlanean. Astirik eza, sukaldean aritzeko zaletasun eskasak, horrelako produktuak prestatzeak dakarren erosotasun eta azkartasunak... hamaikatxo argudio erakusten dira jaki horien erabilera zuritzeko. Kontuak kontu, horrelako produktuak ez dira egokienak maizegi kontsumitzeko. Klabea, beraz, gure dietan inoiz edo behin tartekatzea da, inola ere ez elikaduraren oinarri gisa.\nOsagaiak, kopuruz eta kalitatez, ezagutzeko zailtasunak. Produktu hauetako askoren osaketa zehazki ezagutzea ez da erraza, osagai guztiak banan-banan etiketan agertzen badira ere, kopuru horiek ontziko guztiari baitagozkio, ez anoa indibidualari. Horrek zeharo bereizten ditu jaki hauek etxean eginikoetatik. Horrez gainera, mota bereko eta marka desberdineko produktu batetik bestera aldeak nabarmentzen dira, erabilitako osagaien (hegaztia edo oilaskoa, koipeak edo olioa -oliba, ekilore, soja, koko, palmondoarena-, etc.) mota eta kopuruan. Kroketa, arrainezko ziri eta antzeko elikagaietan, bexamel eta irinen proportzioa handiegia denez, marka desberdinetako produktuen etiketak elkarrekin konparatu eta osagaiak ugarienetik urrienerako ordenan (pisu handienekoa zerrendan aurrena da) agertzen direla gogoratzea komeni izaten da. Alergia edota intolerantziak nozitzen dituzten pertsonek ontziratu gabe salgai dagoen itsaskiarekin arazoak izan ditzakete, horien osagai guztiak ez baitira beti-beti agertzen.\nDigestio astunagokoak. Espezia min (piperbeltz, curry, kaiena, etc.) edo zapore-indartzaileekin (E-621, glutamato monosodikoa) arras apailatu eta ondutako plater batzuek oso zapore berezia dute baina, beste aldetik, digestio luzea eginarazten diete urdaila delikatua duten pertsonei, batik bat.\nSodio eta kaloria gehiago. Produktu hauek, oro har, etxean eginikoek baino sodio gehiago daukate, gatzak kontserbagarri gisa diharduelako eta sodioa elikagaien fabrikazioan erabili ohi diren aditibo zapore-indartzaile askoren berezko osagai delako. Produktu hauen balio energetikoa berez handia izaten da eta, gainera, horietako asko kontsumitzeko frijitu egin behar direnez, kaloria ekarpena are eta handiago bihurtzen da.\nGantz ugaria, saturatua gehientsuena. Gantz ase edo saturatua -kopuru handietan odoletako kolesterola ugaltzen laguntzen duen horixe- saltsa, gantz, gurin, esnegain, krema, esnea, hestekiak, pateak eta antzekoak dauzkaten produktuetan ugari datza, baina gantz edo koipe horiek animalia edo landarezkoak diren maizegi ez da aipatzen.\nMakina bat aditiboz moldatuak. Produktu horietako askok hilabetetan egoera egokian iraun dezaten aditibo kontserbagarriak dauzkate. Lortu nahi den ahoko ukitua lortzeko aditibo destrinkotzaileak baliatzen dira. Plater batzuen zapore eta aroma bereziak ere, koloratzaile, usain-indartzaile eta antzekoen bidez erdiesten dira.\nKontserbazio luzea. Produktuok beren propietate nutrizional, organoleptiko eta higienikoak hilabetetan mantentzen dituztenez, etxean beti egongo da plateren bat jateko prest: horri esker minutu batzuetan janari sendo samar edo inprobisaturiko aperitibo bat eskura izango dugu, ustekabekorik gertatzekotan.\nPrezioa eta kalitatea. Prezio egokian makinatxo bat plater eta jaki prestatu kontsumi daitezke. Nolanahi ere, osagaien kalitatea, prestaera eta higienea bermatuak badaude ere, dieta zuzen eta egokia ezin daiteke egin horrelako platerak bakarrik kontsumituz.\nPrestatzeko errazak. Produktu horietako batzuk kontsumitzeko salteatu baizik ez dira egin behar, beste hainbat dastatzeko aski izaten da bere ontzian labean edo mikrouhinekoan minutu gutxitan edukitzea... beraz, bazkaltzeko edo afaltzeko denbora neurtua dutenei, plater jakin batzuk apailatzeari deseroso deriztenei eta sukaldaritzan iaioegi ez direnei lana erraztu egiten diete.\nEra askotako eskaintza. Aurrez kuzinatu eta prestaturiko jakien eskaintza-zerrenda hagitz luzea izaki, eguneroko otordua arazo handirik gabe aldatzeko eta, gainera, ohikoak ez bezalako, tradizioko eta nazioarteko sukaldaritzako platerak dastatzeko aukera ematen digu: horiek, bestela nekez ezagutuko genituzke.\nUr gazitan kontserbaturiko barazki eta lekaleak ere aukera polita dira, elikagai freskorik ezean. Baratxuri eta tipularekin salteatu eta prest dituzu, besterik gabe. Kontserbagarri gisa gatza daukatenez, ontziko salda alferrik galtzen ez bada ez dugu zertan gatz gehiago erantsi.\nProduktu batzuk plater osatuak dira. "Era tradizionalean" prestaturiko lekaleen kontserbek maiz txorizoa, urdaia, saiheskia, odolkia... daukate. Paella batzuek animaliazko osagaiak (oilaskoa, itsaskiak, etc) edukitzen dituzte. Kontua da horrelako produktuak inoiz edo behin kontsumitzea, jaki gisa, entsalada eder edo barazki plater batek lagunduta.\nPrestatzeko unean, hainbat osagairekin aurretiaz prestaturiko platerek baino minuturen bat gehiago kentzen badigute ere, hobe da era naturalean prestatu eta ultraizozturiko produktuak (barazkiak, arrainak, lekaleak, etc.) lehenestea.\nFrijitu behar diren prekuzinatuak (kroketak, arrainezko ziriak, etc.) edo plater landu eta sendoak (kaneloiak, lasagna, pizza...) hartu behar ditugunean otordua plater arinagoekin (entsaladak, barazkiak, fruta freskoa, etab) oreka dezakegu.\nOna ideia polita: prestatu plater bat ugari, egun bat baino gehiagotarako eta izoztu, jatunen kopuruaren araberako ontzietan, aurretiaz kuzinatu eta prestaturiko jaki industrialak maiz kontsumitu beharra ez izateko.


Moissannes - Wikipedia, entziklopedia askea.\nJean-Louis BREGAINT (2014-2020)\n45° 52′ 30″ N, 1° 33′ 54″ E / 45.875°N,1.565°E / 45.875; 1.565Koordenatuak: 45° 52′ 30″ N, 1° 33′ 54″ E / 45.875°N,1.565°E / 45.875; 1.565\nSauviat-sur-Vige, Le Châtenet-en-Dognon, Auriat, Champnétery eta Saint-Léonard-de-Noblat\nMoissannes (frantsesez eta ofizialki: Moissannes) Okzitaniako udalerri bat da. Administratiboki Frantziako Haute-Vienne departamenduan dago, Akitania Berria eskualdean. 2013an 347 biztanle zituen.\n2007an Moissannes udalerrian erroldatutako biztanleak 347 ziren. Familiak 130 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 47 seme-alabarik gabeko familiak ziren, 55 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 165 etxebizitza zeuden, 132 familiaren etxebizitza nagusia ziren, 26 bigarren erresidentzia ziren eta 7 hutsik zeuden. 163 etxeak ziren eta 2 apartamentuak ziren. 132 etxebizitza nagusietatik 100 bere jabearen bizilekua ziren, 25 alokairuan okupaturik zeuden eta 7 doan lagata zeuden; 3 etxek bi gela zituzten, 10 etxek hiru zituzten, 31 etxek lau zituzten eta 89 etxek bost zituzten. 92 etxek euren parking plaza propioa zuten azpian. 51 etxetan ibilgailu bat zegoen eta 72 etxetan bat baino gehiago zituzten.\nMoissannes udalerriko biztanleria-piramidea 2009an .\n2007an lan egiteko adina zuten pertsonak 225 ziren, horien artean 178 aktiboak ziren eta 47 inaktiboak ziren. 178 pertsona aktiboetatik 168 lanean zeuden (98 gizon eta 70 emakume) eta 10 langabezian zeuden (3 gizon eta 7 emakume). 47 pertsona inaktiboetatik 17 erretiraturik zeuden, 12 ikasten zeuden eta 18 "bestelako inaktibo" gisa sailkaturik zeuden.\n2009an Moissannes udalerrian 136 unitate fiskal zeuden, 371,5 pertsonek osaturik. Pertsona bakoitzeko diru-sarrera fiskalaren mediana urteko 14.689 euro zen.\n2007an zeuden 16 komertzioetatik, 4 bestelako produktu industrialen fabrikazioko enpresak ziren, 4 eraikuntza enpresak ziren, 1 ibilgailuen saltze eta konpontze enpresa zen, 1 ostalaritza eta jatetxe enpresa zen, 4 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 6 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 2 igeltseroak, 1 zurgina, 1 eraikuntza enpresa eta 1 jatetxe.\n2000. urtean Moissannes udalerrian 18 nekazaritza-ustiategi zeuden.\nSauviat-sur-Vige (4,8 km)\nChampnétery (4,9 km)\nLe Châtenet-en-Dognon (5,7 km)\nAuriat (6,1 km)\nSaint-Léonard-de-Noblat (7,3 km)\nSainte-Anne (7,5 km)\nSaint-Priest-Palus (7,6 km)\nWikimedia Commonsen badira fitxategi gehiago, gai hau dutenak: Moissannes\nOrriaren azken aldaketa: 1 martxoa 2019, 08:35.


ETXEBIZITZETAN obra xehea egiteko baimena, aurrez jakinarazita (L-10.1) | Tramiteen Gida\nHasiera » ETXEBIZITZETAN obra xehea egiteko baimena, aurrez jakinarazita (L-10.1)\nETXEBIZITZETAN obra xehea egiteko baimena, aurrez jakinarazita (L-10.1)\nETXEBIZITZETAN obra xehea egiteko baimena, aurrez jakinarazita.\nUdaletxeko HAZ bulegoan, astelehenetik larunbatera\nOrdutegia: 8:30-14:00 (Sábados 9:00-12:30)\nInternet bidez: Hasi on-line tramitazioa\nEskaera-inprimakia. Etxebizitzan obra xeheak egingo direla jakinarazpena.\nObra lizentzia: aurrekontuaren %5\n3.005,06€ baino gutxiagoko aurrekontudun instalazio, eraikin eta lanengatik 26,80€\n3.005,06 eta 18.030,36€ bitarteko aurrekontudun instalazio, eraikin eta lanengatik 53, 60€\n1.Dokumentazioa egiaztatu eta egiaztagiria eman.\n2.Udaleko Ikuskapen zerbitzuak obrak arau urbanistikoak betetzen dituela egiaztatuko du.\n3.Udal-ikuskapeneko txostena aurkakoa bada dagozkion neurriak jarriko dira.\nBide publikoa erabiltzea beharrezkoa izanez gero, baimena eskatu behar da, bere aldetik, dagokion inprimakian (ikusi izapidea – Elementu lagungarriak bide publikoan ipintzeko lizentzia).


Esamolde batzuk [Sareko Euskal Gramatika]\nZenbatzaileak erabiliz esaera edo esamolde bereziak sor daitezke. Horrela, adibidez, talde batean baldin bagaude eta talde hori osatzen duten lagunen kopurua aipatzen badugu, honelako esaerak erabiltzen dira euskaraz:\nMaritxu, Jon eta hirurok joango gara.\nZuek eta lauron artean egingo dugu.\nKarmele eta biok ezkonduko gara.\nHori esaterakoan badakigu lehenengo kasuan hiru lagun garela (Maritxu, Jon eta ni). Bigarrenean ere, lau izango gara (zuek hirurak eta ni, hain zuzen ere). Azkenekoan, berriz, bi lagun gara.\nTestu klasikoetan ere aurkituko ditugu honelako esamoldeak:\nBerak, Jean Magüek eta hirurok erabaki genuen autoak ahal zuen bezain urruti joatea. (Alonso, J)\nOzeano Bareko uharteen historia, niretzat, hiru indonesiar adiskidek eta laurok indonesiar Ginea Berriko Jayapura hiriburuko denda batean sartu ginenean izan genuen gertakari batean dago laburbilduta. (Sagarna)\nCoco eta biak kanoamentura heldu ginenerako, gorila-habitataren kopia txiki-txiki bat zen gela. (Navarro, K.)\nDatari lotutako esamoldeak\nDatari buruz ari garela, gaur astelehena baldin bada eta hurrengoa nahiz lehengo astelehenaz zerbait esan nahi badugu, forma hau erabiliko dugu: Gaur zortzi, bihar zortzi, heldu den larunbatean zortzi, eta abar. Berdin beste egunekin ere:\nHurrengo larunbatean zortzi (horrek esan nahi du hurrengo larunbatean ez, baizik eta hurrengo asteko larunbatean)\nAtzo zortzi etorri zen Ameriketatik eta bihar hamabost hartuko omen du berriz ere hegazkina.\nAtzo zortzi, ortzegun goizaldera buruz supituki ohean hila kausitu dute Albert Goinetxe, Donibane-Lohitzuneko jaun medikua; Eskual-herri guziak Donibaneko auzapez bezala ezagutzen zuen gizon kartsua. (Mintzaira, aurpegia, gizon, Hiriart-Urruty, J.)\nBai ba, Txorokilletako neskia atzo zortzi ezkondu zan, eta bere gizon gaztiaz ortik ziar ezti-aldia eginda, atzo etorri ziran etxera, ta gaur dauko zanbarradia, senide guztiek bazkari ospetsu bat egiñaz. (Bigarrengo abarrak, "Kirikiño")\nGaur zortzi, pilota partida Eibarko Astelenean. (Hizlandia, Aranbarri, I.)\nJoko ona erakutsi digute eta momentu onean, ezen igandean zortzi izanen dute derbia Avironeko Baionesekin. (“Angelu”, Herria)\nBaina dakidana da heldu den igandean gure etxen izanen dela. (Bihotzeko mina, Dirassar)\nHerria-k berak 50 urte beteko ditu heldu den larrazkenian. (Ez da musik, Oxandabaratz)\nAroen izenak dire belhartzea, uda, ihartzea edo larazkena eta negua. (Eliçara erabiltceco liburua, Etcheberri (Ziburukoa))\nEuskara Institutua, EHU, "Esamolde batzuk", Sareko Euskal Gramatika (SEG), www.ehu.eus/seg


Arrigorriagako Udala - Arrigorriagak astelehenetik aurrera ospatuko du Euskal Astea\nArrigorriagak astelehenetik aurrera ospatuko du Euskal Astea\nArrigorriagak Euskal Astea ospatuko du, datorren astelehenetik urriaren 21era (igandea). Aste horren barruan, askotariko jarduerak antolatu dira, euskara eta euskal tradizioak oinarri hartuta. Arte eszenikoak, musika-ikuskizunak, herri-kirolak eta euskal produktuen azoka tradizionala egongo dira, besteak beste, programa alai eta parte-hartzaile honetan; eskola publikoak ez ezik, udalerriko hainbat elkartek ere parte hartu dute.\nLehenengo jarduera astelehenean bertan (urriak 15) izango da, Lonbon, 10:00etan; 4 eta 5 urteko ikasleek Itoiz ipuin-kontalariaren saioa ikusi ahal izango dute. Urriaren 16an (asteartea), 10:00etan, 1. eta 2. mailako ikasleentzako antzerkia egingo da: “Azken eguzkilorea”. Bestalde, hilaren 17an (asteazkena), ordu berean, 3. eta 4. mailako ikasleek “Kalean otso etxean uso” antzezlana ikusi ahal izango dute, eta, Lonboko haurrentzako ikuskizunak amaitzeko, hilaren 18an (osteguna) “Bertso musikatuak” saioa egingo da, 5. eta 6. mailako ikasleentzat, hori ere 10:00etan.\nOstiralean, programazioa plazara mugituko da. 19:00etatik aurrera, herri-kirolen erakustaldia egongo da, eta, ordubete geroago, “Euskaraldia, 11 egun euskaraz” ekimena babesteko topaketa izango dugu. Eta eguna amaitzeko, Markelin DJaren emanaldia.\nOndoren, urriaren 20a (larunbata) kalejira batekin hasiko dugu, eta 19:00etan, Aritz Berri tokiko taldearen eta Ibizako Grup Folkloric Sa Colla de Buscastell taldearen dantza-ikuskizunaz gozatu ahal izango dugu. Ordu eta erdi geroago, hau da, 20:30ean, Haladzipo kantu ibiltariak Arrigorriagako kaleak girotuko ditu herri-kantekin.\nEta, azkenik, hilaren 21ean (igandea), azoka tradizionala egingo da: 30 postu jarriko dira baserriko produktuak, sagardoa eta Eusko Labeleko pintxoak erosi eta dastatzeko. Azoka 10:00etatik 15:00etara egongo da irekita, eta, horrez gain, 13:00etan, herriko bertsolariek emanaldia egingo dute. Eta 2018ko Euskal Astea amaitzeko, 18:00etatik aurrera erromeria egongo da pergolan.


�Gozada bat da idazleak bere mundua zabaldu eta askatasun osoa ematea� - GARA\n�Gozada bat da idazleak bere mundua zabaldu eta askatasun osoa ematea�\nZornotzan jaio zen 1980an baina Bilbon bizi da aspalditik. Arte Eder eta Animazio ikasketak ditu eta Dirudi elkartean egiten du lan Larraitz Zuazorekin batera. Haurrentzako liburu mordoa ilustratu ditu: «Egizu lo» (Elkar), «Anekdotak» (Pamiela), «Mila magnolia lore» (Gero), «Gure etxea» (Erein)...\nDonostiako Aieteko kultur etxeak «Ilustratzailearen txokoa» ekimena abiatu zuen iazko urrian Iban Barrenetxearen lanekin. Orain Eider Eibarrek hartu dio lekukoa maiatzaren 12ra bitartean eta Elena Odriozolaren txanda izango da gero. Bizkaitarrak, ilustratuta dituen hainbat liburuz gain, irudi originalak eta inspiratzen duten hainbat objektu jarri ditu armairu formako erakusleihoan. «Nik jositako olagarro txiki batzuk jarri ditut, gustatzen zait telak eta koloreak konbinatzen jolastea. Baita eskuz egindako egurrezko puzzle batzuk ere, nire nebak egiten dizkit piezak, moztu eta lixatu, eta nik koloreztatu egiten ditut, animaliatxoak dira», dio.\nIlustratzaileen lana aitortzea du helburu Donostian jarritako Ilustratzaileen Txokoak. Ez dago behar bezala baloratuta?\nIruditzen zait ez dela agian hain ezaguna, ez daukala idazleek izan dezaketen ikusgarritasuna edo ez zaiola ematen pareko garrantzia.\nIlustrazioa ere literatura da?\nLiteraturako objektu diren liburuen parte dira ilustrazioak. Parte hartzen du, baina ilustrazioa bere horretan mundu bat da, eta nire ustez, artearen esparru bat da. Esan behar dut kristoren ilustratzaileak dauzkagula, ibilbide eta izen handikoak eta oso langileak. Gainera, orain dela gutxi Euskadi sarietan ere tarte bat egitea erabaki dute. Begira zenbat denbora daramaten Haur Literaturako idazleak saritzen eta ilustrazioak ez zeukan atal berezirik. Asun Balzolari eman zioten aipamen bereziren bat, baina orain dela hiru urtera arte ez da egon.\nKazetariok argazkilariekin izan ohi ditugu «ika-mikak». Zer moduzko harremana idazleekin?\nOna. Kasu gehienetan idazlea izaten da liburua idazten duena eta gero bilatzen du ilustratzailea. Orduan, ipuin hori ilustratzera zoaz, abiapuntua idazlea izaten da. Beti egongo dira kasuak ez duzuena elkar ulertuko, baina bakoitzak bere lana egiten du, eta askotan elkarlana. Nik behintzat izan ditudan esperientziak oso onak izan dira.\nBaduzu zuk abiatutako proiekturik?\nNik ez. Gertatu izan zait nik marrazki batzuk planteatzea, eta horren arabera testuan aldaketak egitea. Eta idazleak eskertzen dizu egoera hori eman izana. Baina badaude kasuak ilustratzaileak istorio bat duena kontatzeko eta berak erabakitzen du testua eta marrazkiak berak egitea edo marrazkiak bakarrik. Ez da nire helburua. Niretzat gozada bat izaten da testua iristen denean, idazleak bere ateak zabaltzen dizkizu, bere mundua kontatzen dizu, eta gainera, askatasuna ematen dizu zuk nahi duzun bezala interpretatzeko. Hori plazer bat da, ohore bat. Oso ondo pasatzen dut horretan eta ez dut momentuz beharra sentitu ipuin bat nik neuk egiteko.\nIdazleekin ondo... eta inprimatzaileekin? Disgusturik izan duzu lana paperean ikustean?\nHori mundu bat da. Makinak sartzen dira hor jokoan. Pentsatzen dugu beti dena ondo egiten dutela, baina ez da horrela. Batzuetan koloreak ez dira norberak nahi duen bezala ateratzen, ezta inprentako arduradunak nahi moduan ere. Gorabeherak uste dut denok bizi izan ditugula, baina ia beti konpontzen da. Hala ere, gauza bat da originala eta beste bat da liburua. Saiatzea original bat berdin-berdin gelditzea liburu batean oso zaila da, formatua bera ere aldatzen delako. 30x40ko lamina bat liburu batean ikusten duzu tamaina txikiagoan, testuarekin ondoan... Beste lengoaia bat da.\nZuk ilustratutako liburuak beti haurrei zuzendutakoak izan dira. Zergatik lotzen ditugu liburu ilustratuak haurrekin?\nHaurren liburu guztiek ilustrazioak dauzkatelako eta adinean gora egiten den heinean, ez dakit argitaletxeen erabakia den edo zein arrazoi egongo den hor atzean, baina marrazki kopurua gutxitu egiten da. Nik nire bidea eginez egin dut, eskatu didatenaren arabera, eta inork ez dit eskatu helduentzako liburu bat ilustratzeko momentuz. Baina badago mundu paralelo bat, komikiak eta album ilustratuak helduentzako dira, argazkiak. Egon badago eta indarra hartzen ari da. Jendea ari da konturatzen marrazkia ez dela umeentzat bakarrik. Suposatzen dut jendeak liburu horiek gero eta gehiago eskatzen dituen heinean, argitaletxeek ere gehiago eskatuko dutela gure presentzia liburu horietan.\nBatez ere eskuzko lanetan akuarela, arkatza, errotulagailuak, bic beltza erabiltzen dut asko, eta akrilikoak pintzelekin. Batzuetan ordenagailua ere sartzen dut lanaren arabera. Kolore planoagoak eta biziagoak behar ditudanean. Ordenagailua erreminta moduan erabiltzen dut. Apurka-apurka ikasi dut teknologia berri horiek erabiltzen eta orain badakit horiekin nik zer eman ahal dudan. Lanaren ezaugarrien arabera, testuak eskatzen didanaren arabera, erabakitzen dut teknika bat edo bestea erabiltzea.\nAnimazio ikasketak ere badituzu. Aritzen zara horretan?\nLarraitz Zuazo eta biok, Dirudi enpresan lau atal ditugu: diseinua, animazioa, ilustrazioa eta horma pintura. Animazioaren atalean, bideoetan marrazkitxoak sartzen ditugu, irudiak errealarekin nahastuta.\nMordoxka egin ditugu, udal liburutegietan, ikastoletan, ludotekan, liburu-dendetan... Askotan nire ibilbidea ikusita, lotzen dute umeentzako tokiekin, eta orduan, irakurzaletasuna bultzatzeko asmoarekin eta aprobetxatuta umeentzako marrazkiak egiten ditudala, egiten ditugu horrelako marrazki erraldoiak, gauza horiek elkartzen, irakurketa, liburuak eta haurrak, marrazkiari presentzia emanez espazio horietan. Datorren astean Durangoko udal liburutegian egingo dugu bat.\n«Suposatzen dut jendeak helduentzako liburu ilustratu gehiago eskatzen dituen heinean, argitaletxeek ere gehiago eskatuko dutela gure presentzia liburu horietan»


Vitoria-Gasteizko Udalaren web-orria - Hiri Antolamenduko Plan Orokorra - Indarreko dokumentua\nHiri Antolamenduko Plan Orokorra. Indarreko dokumentua\nIndarrean dagoen HAPOa honako foru dekretu eta erabakien bidez onetsi zen:\nDiputatuen Kontseiluaren 135/2000 foru dekretua, abenduaren 27koa, zeinek Gasteizko Hiri Antolamenduko Plan Orokorra berrikusteko dosierra onesten duen. 2001eko otsailaren 19ko ALHAOn argitaratua (21. zk.).\nDIputatuen Kontseiluaren 930/2002 foru erabakia, azaroaren 12koa, zeinek abenduaren 27ko Diputatuen Kontseiluaren 135/2000 Foru Dekretuaren bidez bertan behera geratu ziren arloetan Gasteizko Hiri Antolamenduko Plan Orokorra bete beharrekotzat jotzen duen. Zuzendu beharreko alderdiak zehazten ditu. 2002ko azaroaren 27ko ALHAOn argitaratua (135. zk.).\n143/2003 foru erabakia, zein azaroaren 12ko Diputatuen Kontseiluaren erabakian -930/2000 zk., Gasteizko Hiri Antolamenduko Plan Orokorra betetzeko beharrari buruzkoa- ezarritako baldintzak betetzeari onespena emateko baita. 2003ko martxoaren 31ko ALHAOn argitaratua (37. zk.).\nDiputatuen Kontseiluaren 1212/2005 foru erabakia, abenduaren 28koa, zeinek Gasteizko Hiri Antolamenduko Plan Orokorra berrikusteko dosierra onesten duen, udalerriko menpeko toki erakundeetako bizitegietako lurzoruari dagokionez. 2006ko urtarrilaren 18ko ALHAOn argitaratua (7. zk.).\nHAPO dokumentu bizia da, eta onartu ondoren, denboran zehar aldatzen eta garatzen da, hirigintza-plangintzako hainbat espediente onartuz:\nGerora HAPOn erantsitako onartutako aldaketak.\nHAPOn aurreikusitako tresnen bidez onartutako garapeneko plangintza.\nGaur egun izapidetzen ari diren txostenak.\nHAPOren dokumentazioa, izapidetu eta behin betiko onartutako hirigintza-plangintzako espedienteen dokumentazioarekin eguneratzen da. Horrela, edozein momentutan bere dokumentazio bategina kontsultatu daiteke:\nI. liburukia: Oroit-idazkia. Hirigintza informazioaren laburpena eta diagnosia. Helburuak, antolamendu irizpideak eta proposamena deskribatzea\nII. liburukia: Xedapen orokorrak eta lurraren erregimena eta eremuak\n1.eranskina: Eremuko fitxak. Hiria\n2.eranskina: Eremuko fitxak. Herriak\n3.eranskina: Eremuko fitxak. Lurzoru urbanizaezina\nIII. liburukia: Eraikuntzari eta erabilerari buruzko arau orokorrak\nIV. liburukia: Eraikuntzari eta erabilerari buruzko ordenantzak\nV. liburukia: Finantza - ekonomia azterketa eta jarduteko programa\nVI. liburukia: DOKUMENTAZIO GRAFIKOA\nVII. liburukia: Zabalganako 2, 3, 5 eta 6 sektoreetako eta Salburuko 7,8, 9, 10 eta 11 sektoreetako hiri lurren esparruari dagokion HAPO-ren berrikuspen partziala\n1.eranskina: Lurra erabiltzeko irizpideak, lurra urpean gelditzeko duen arrisku-mailaren arabera\n2.eranskina: Zabalganako lur-zatien fitxak\n3.eranskina: Salburuko lur-zatien fitxak\nGardentasuna - Gasteizko udalerriko lurzoruaren erabilerak eta zertarakoak


Euskadiko Kutxaren eta Ipar Kutxaren arteko integrazioa: zuen zalantzak argitzen ditugu - Ba da beste modu bat | Laboral Kutxa Blog\nEuskadiko Kutxaren eta Ipar Kutxaren arteko integrazioa: zuen zalantzak argitzen ditugu\nDakizuenez, Euskadiko Kutxa eta Ipar Kutxa 2012ko azaroan burutuko den integrazio-proiektu batean daude sartuta. Hortik aurrera, legalki entitate bakarra osatuko dugu. Funtzionamenduari dagokionez, gutxika aldaketa batzuk sartzen jarraitzen dugu.\nDagoeneko igarriko zenituzten aldaketok, hala nola entitate bien arteko transferentziak doan direla eta Euskadiko Kutxaren eta Ipar Kutxaren 700 kutxazain automatiko baino gehiagotan kreditu-kooperatiba bien txartelak erabili daitezkeela komisiorik ordaindu gabe.\nGainera, integrazioak aurrera egin ahala, beste onura batzuk ere igarriko dituzue.\nBezeroentzako aldaketa positibo horiek gorabehera, badakigu integrazio-prozesu horrek zalantzak sor ditzakeela. Horiek blog honetan argituz joango gara. Post honekin hasiko gara, baina zuen galderak respuestas@cajalaboral.es eta experienciadelcliente@iparkutxa.com helbideetara bidal ditzakezue, argitzeko jasotzen ditugun zalantzen erantzunak argitaratzen jarraituko baitugu.\nEuskadiko Kutxak eta Ipar Kutxak bat egiten dutenean zerbait egin behar al dut nire kontu eta txartelekin?\nEz, bezerook ez duzue ezer egin behar. Zuen kontu eta txartelak erabiltzen jarrai dezakezue, inolako aldaketarik egin gabe.\nIntegrazioaren lehen fasean, kontu-zenbakiak ez dira aldatuko: Euskadiko Kuxakoak 3035 zenbakiarekin hasiko dira eta Ipar Kutxakoak 3084 zenbakiarekin. 2013ko azarotik aurrera, denak 3035 zenbakiarekin hasiko dira. Aldaketa hori era automatikoa egingo da.\nKontrataturik ditudan produktuen baldintzak aldatu egingo dira?\nEz. Entitate bietariko batean kontratatuta dituzuen produktuek aurretik zituzten baldintza berak izaten jarraituko dituzte.\nZer sukurtsaletan egin ahal izango ditut eragiketak?\nIntegrazioaren aurretik kontrataturiko produktuen (esaterako, hipoteken, txartelen, fondoen…) inguruko edozein gai jorratzeko, horiek kontratatu zenituen sukurtsalera joatea gomendatzen dugu.\nProduktu edo zerbitzu berri bat kontratatu edo aktibatu nahi baduzue, nahi duzuen sukurtsala aukera dezakezue.\nOrain arte bezala online banka erabiltzen jarrai dezaket?\nBai, baina dagoeneko online bankaren integrazioan lanean gabiltza. 2013ko azaroa arte, online bankako bi sistemei (CLNet eta IKnet) eutsiko diegu.\nBanka elektronikoko zerbitzu berria heldu bitartean, Ipar Kutxakoak ziren bezeroek IKnet erabiltzen jarraitu beharko dute eta Euskadiko Kutxakoek CLNet.\nBateren bat entitate bietako bezeroa bada, orain arte bezala jarduten jarraitu beharko du: Ipar Kutxako produktuak ikusteko IKneten eta Euskadiko Kutxakoak ikusteko CLNeten sartuta.\nEta 2012ko azaroa eta 2013ko azaroa bitartean entitate berriko produktu bat kontratatzen badut, zer online bankutan ikusiko dut islatuta?\nEuskadiko Kutxaren sukurtsal baten bitartez kontratatuz gero CLNeten sartu beharko duzue, eta Ipar Kutxaren sukurtsal baten bitartez kontratatuz gero IKneten.\nEspero dugu dituzuen zalantzetariko batzuk argitu izana. Integrazioarekin loturiko beste edozein zalantza argitu nahi baduzue, bidali galderak respuestas@cajalaboral.es edo experienciadelcliente@iparkutxa.com helbideetara. Erantzunak blog honetan argitaratuko ditugu, integrazio-prozesua ahalik eta positiboena izan dadin guztiontzat.


ARATZ GIA TALDEA: diciembre 2008\nBloga aspaldian abandonatu xamar egon den arren, honek ez du esan nahi Aratz martxan ez dagoenik! Aspaldian hasi genuen kurtsoa, Urria hasieran. Honetarako egun batzuetako irteeratxoa egin genuen Urnietara, azken urteotan ia ohitura bilakatu dena. Normalean baina egun gutxiago igaro genituen han, aurten Urrian ez baita zubirik egon eta ikastolak ezin izan genituen konbentzitu aratzkide guztioi jaiegunen bat emateko. Pena. Hala, 4 egunetakoa beharrean 3 egunetakoa izan zen kurtso hasierako irteera, baina izugarri ondo aprobetxatu genituen egun hauek! Eguraldia gainera primerakoa izan zen, gozada bat.\nHaur eta gazte berriei ongietorria eman eta taldea aurkeztu ondoren, adar bakoitzak irteera hau pittin bat kokatzeko erabili zuen, haur ugari pasa baitziren beste adar batetara, adina zela eta. Hala, adar bakoitzaren funtzionamendua azaltzeko jolasak egin ziren nagusiki. Mahai jokoak, froga jolasak, kirolak... denetik eduki genuen. Gaubelak ere ederrak izan ziren, dantza, kantu, antzerki eta abarrekin. Ondoko baserriko animaliek ere bixita ugari eduki zituzten, koxkorren aldetik batez ere.\nKurtsoa aspaldian jarri genuen martxan, beraz. Gainera dagoeneko hiruilekoa amaitzen ari zaigu, eta segituan egingo dugu hurrengo irteera, gabonetakoa (oraingoan 4 egunekoa, behar den moduan!). Bloga ez mugitzeak ez zuen esan nahi Aratz mugitzen ez denik, hortaz! Martxan gara!


Jokin Ayerregaray: "Generorik gabeko arropa sortu nahi dut" — Gaztezulo\nJokin Ayerregaray: "Generorik gabeko arropa sortu nahi dut"\nJokin Ayerregaray: "Generorik gabeko arropa sortu nahi dut" Modaz hitz egiten du Jokin Ayerregarayk, euskaraz; hutsune bat betetzeko helburuz ireki zuen 'Astindu Ganbara' bloga, orain, Instagram kontua bilakatuta. Sorkuntza eta artea maite ditu, eta komunikatzaile lanbidea uztartzen du diseinu ikasketekin. Euskaldunon janzkeraz, moda jasangarriaz, 'fast-fashion'-az eta azken tendentziez hitz egin dugu berarekin. https://www.gaztezulo.eus/albisteak/jokin-ayerregaray-generorik-gabeko-arropa-sortu-nahi-dut https://www.gaztezulo.eus/albisteak/jokin-ayerregaray-generorik-gabeko-arropa-sortu-nahi-dut/@@download/image/42577819_1093679057479274_8234073042270446900_n.jpg\nModaz hitz egiten du Jokin Ayerregarayk, euskaraz; hutsune bat betetzeko helburuz ireki zuen 'Astindu Ganbara' bloga, orain, Instagram kontua bilakatuta. Sorkuntza eta artea maite ditu, eta komunikatzaile lanbidea uztartzen du diseinu ikasketekin. Euskaldunon janzkeraz, moda jasangarriaz, 'fast-fashion'-az eta azken tendentziez hitz egin dugu berarekin.\n'Astindu Ganbara' sortu zenuen modaren inguruan euskaraz aritzeko. Hautua erraza izan zen?\nNiretzat naturala izan zen euskara hautatzea komunikazio tresna moduan, baina ez, erraza ez da izan. Honekin hasi aurretik nabaritu nuen hutsune bat zegoela modaren munduan, euskaraz oso gutxi lantzen zela; modaren mundua euskaraz ezagutu nahi zutenik egongo zirela sinetsita, beraz, bloga irekitzea erabaki nuen. Kultura hori sortzeko beharra ikusi nuen; baina zailtasun handiak topatu nituen, batez ere, terminologia egokia aurkitzeko orduan. Hiztegi zaharretara jo behar izan nuen hainbat arropen deiturak ezagutzeko, eta jostun euskaldunei galdezka ere ibili nintzen.\nBlogetik Instagramera egin zenuen salto; nolakoa da sare sozialen mundua?\n2012an ireki nuen bloga, eta lehiaketa bat ere irabazi nuen, baina konturatu nintzen jendea orokorrean nahiko alferra dela, eta nahiago dituztela argazki gehiago eta testu gutxiago. Horregatik, Instagram plaza egokia zela erabaki nuen, pilula txikiak eskaintzen dituzulako bertan, eta irismen handiagoa lortu daiteke. Ez dut jarraitzale pila lortzeko asmorik, nire helburua euskaraz modaren inguruko kontuak lantzen jarraitzea da. Batzuetan atzerritik idazten didate, egindako post batekin interesaturik, eta jarritakoa itzultzen diet.\nMutila izanik, nolakoa da modaren mundua? Mutil euskaldunek ba al dute modarekiko interesik?\nBadago mutik euskaldunek modarekiko interesik ez duteneko ustea, baina ez nago horrekin ados; zure estiloa dena dela ere, gehienok jarraitzen dugu modaren bat. Badira Ternuako jantziez goitik bera txukun-txukun jantzi eta dirutza uzten duten mutilak; hori ere, moda da.\nMutila izanik moda munduan ibiltzearena ere, nahiko erlatiboa da; munduko zein txokotan zauden, asko aldatu daiteke kontua. Afrikako herrialde gehienetan, adibidez, gizonak dira jostunak; Europako hiriburuetan nahiko orekatua da gizon eta emakume jostunen kopurua. Baina gauza bat bada deigarria; diseinu akademietan gehiengo zabala emakumeak diren arren, New York edota Parisko pasarela garrantzitsuetara doazen diseinatzaile gehienak gizonezkoak dira. Maila lokalean, eta gurean, emakumeak dira nagusi; ni neu ikasten nabilen akademiako 300 ikasleetatik bost mutil gara.\nNoiztik interesatu zaizu moda?\nModarekiko interesa nire arrebari zor diot. 15 urte inguru bete arte ez nuen modarekiko inolako interesik; janzteko alperra nintzen, txandal bat nahikoa zitzaidan. Nire urtebetetze egunean, arrebak galtza pitillo batzuk eta xira hori bat oparitu zizkidan, nire janzkera hobetzeko; primeran ikusi nuen nire burua, eta hortxe jaio zen modarekiko zaletasuna. Ordura arte, erosketak egitea tormentua zen; orain, plazer hutsa.\nBadira Ternuako jantziez goitik bera txukun-txukun jantzi eta dirutza uzten duten mutilak; hori ere, moda da.\nZer deritzozu 'low-cost' eta 'fast-fashion' modaren inguruan?\nArgi dago egun aldaketa gertatzen ari dela, batez ere diseinatzaile lokalen aldetik. Ni neu marka propioa sortu nahian nabil, eta konturatu naiz gauza asko hartu behar direla kontuan; lokala izanda ere, non ekoizten dira erabilitako materialak? Asko arduratzen nauen zerbait da. Kontziente naiz marka handiek darabilten ekoizpena imitatzea arima deabruari saltzea dela, eta arroparen industria estuki lotuta doala giza eskubideekin, ingurumenarekin... Dena den, ondo irakurri behar dira etiketak. Arropa lokala eta bidezkoa ekoiztean ere, sekulako prezio ezberdintasuna dago bordatu bat hemen edo Turkian egin badute, baina horrek ez du esan nahi Turkiako jostunei gaizki ordaindu zaienik; hain zuzen, emakume jostunen kooperatiba batekin elkarlanean egina izan daiteke, soldata duinak ordainduta.\nEgia da ekoizpen lokaleko marka askok oso prezio altuak jartzen dituztela, eta askotan gehiegizkoak izaten dira. Baina, zergatik gurean ez da bigarren eskuko arropa saltzen edo elkartrukatzen? Madrilen eta bestelako hirietan asko berrerabiltzen dute, baina gurean oraindik atzeraka egiten digu.\nNola aukeratu dezakegu arropa egokia egungo iragarki bonbardaketekin?\nHori da fast-fashion-aren helburua, etengabe behar berriak sortzea, epe laburrean deuzestatu eta beste batzuk sortzeko. Baina zentzuz janzten jakin behar da; gabonetako zuhaitz baten antzera janzteak ez du zentzurik. Ausardia bai, baina soiltasunak garrantzi handia duela ahaztu gabe. Nire ustez, gakoa segurtasuna transmititzen duten jantziak aukeratzea da. Jaka bat erosi dezakegu 20 eurotan, edo neurrira egindakoa eskuratu 100 eurotan. Lehenengoaz aspertuko zara; bigarrena berriz, inbertsio bat izan daiteke. Kolore neutro eta estilo monokromatikodun armairua osatzea ere gomendagarria da, moden joan-etorriak eutsiko dituena.\nZein da oraintxe zure interesa pizten duen joera?\nGardentasunekin jolastea gustatzen zait. Poltso gardenak, gorputzaren atal bat edo beste erakusten duen arropa; konplexuak alboratu eta garena azaleratzeko jolasa interegarria da. Bestalde, bereziki gustatzen zaizkit ugly shoes izeneko zapatilak; altuago egiten naute!\nGabonetako zuhaitz baten antzera janzteak ez du zentzurik. Ausardia bai, baina soiltasunak garrantzi handia duela ahaztu gabe.\nGorroto duzun moda bat?\nFluor koloreak. Oraindik ez dut asmatu nola erabili ondo gelditu daitezen. Bestalde, deigarriak iruditzen zaizkit praktikoak ez diren moda absurduak, adibidez, Rosalía abeslariaren azkazalak, deseginda dauden sare itxurako poltsoak... ez dute egunerokotasunerako balio. Kontsumo soila sustatzeko eginak direla dirudi.\nEuskal Herrian nola janzten gara?\nEuskal Herriko moda joerak belaunaldiekin lotuta daudela esango nuke. Gazteak konplexurik gabe janzten dira; kaletik ikusi ditut berez neskei zuzendutako kamisetak janzten dituzten mutilak, adibidez. Dena den, klasikoak gara oraindik, kosta egiten zaigu gauza berriak probatzea. Generorik gabeko arropa sortu nahi dut nik; esterotipoak alboratuz, bakoitzak erabaki dezala zerekin sentizen den gustura. Ohituta gaude arropa bila ibiltzen, baina prozesua alderantzizkoa izan beharko luke; arropak gu bilatu behar gaitu. Kontziente naiz Euskal Herrian oraindik kosta egiten zaigula mutil bat gonarekin ikustea (nire arreta ere deituko luke) baina pixkanaka irekiz goaz. Fenomeno kurioso bat Durangoko Azoka da; Supertxopek esandakoa egia borobila da! Halako plazetan askatu egiten gara, eta estilo pila nahastuta ikusi ditzakegu. Kobetamendiko BBK LIVE jaialdia, geure Fashion Week dela esan genezake!\nFenomeno kurioso bat Durangoko Azoka da; Supertxopek esandakoa egia borobila da! Halako plazetan askatu egiten gara, eta estilo pila nahastuta ikusi ditzakegu. Kobetamendiko BBK LIVE jaialdia, geure Fashion Week dela esan genezake!\nModaz aritzeaz gain, komunikatzailea ere bazara, Ttap aldizkarian idazten duzu eta diseinatzen hasi zara; denean zabiltza!\nSorkuntza eta artea gustatzen zaizkit. Izugarri gozatzen dut ideia bat izatetik esku artean amaitzen duen produkturainoko bide hori lantzea. Horregatik nabil diseinua ikasten; dena den, gauza bakarra egiten ez nintzateke zoriontsua izango! Horregatik nabil ere komunikazioan eta beste hainbat saltsatan.\nNoiz ezagutuko dugu zure marka?\nGipuzkoako 21 diseinu ikasle bildu gara, eta urriaren amaieran Gure Artean jaialdia antolatuko dugu; bertan, gure lana aurkeztuko dugu, ohikoa izango ez den desfilean. Bestelako diziplinetako artistekin batera osatuko dugu jaialdia, festa bat izango da. Ohiko desfile tradizionalei buelta bat emango diegu, mahainguruak antolatuz eta gogoeta zein elkarrizketak sustatuz. Nire marka ere bertan aurkeztuko da; Ayerregaray abizenez batailatuko dut.\n@glambrowstudio-n etxean bezala sentitzen naiz eta brkainak zaintzen irakasten didate. . . 📷 @muselines #astinduganbara #moda #euskaraz #glambrow #donostia #bekainak #alkandora #modaeuskaraz\nA post shared by Jokin Ayerregaray (@astinduganbara) on Jun 9, 2019 at 11:21pm PDT


COMPARTEren ESPERIENTZIAK – Alternativas al Desarrollo\nGune honetan, ALBOANekin lan egiten duten Hego Amerikako zenbait erakundek ekarri dituzten esperientziak bildu ditugu. COMPARTE komunitatean nagusi den garapen ekonomikoaz bestelako aukera batzuk eraikitzeko gaitasunak sortzeari buruz gogoeta eta eztabaida egiten ari gara.\nIruditzen zitzaigun ezen, esperientzia horiek ezagutza bihur zitezen, aztertu eta laburbildu egin behar zirela, kontuan izanik zein testuingurutan gertatzen diren, zein eragile diren protagonistak eta zer estrategia eta baldintzetatik abiatzen garen. Bagenekien horretarako mugak izan genitzakeela, baina bazuen balio bat: praxitik, eguneroko ezagutzatik jaio zela —eta hura laburbiltzeko eta partekatzeko sortu dugu gune hau.\nHemen aurkezten diren esperientziak abiapuntu izan dira prozesu ekonomiko eta produktiboetan gaitasun indibidualen eta kolektiboen garapena aztertzeko. Kasu bakoitzetik eta komunitate osotik ikasketak ateratzeko lehengai ere izan dira.\nAsociación “Jesús Obrero” – CCAIJO Perú Desarrollo de la Ganadería Lechera en el Distrito de Ocongate


Foru Aldundia gazte sahararren «ahalduntze eta sendotzearen» alde dago | El Correo\nZurekinForu Aldundia gazte sahararren «ahalduntze eta sendotzearen» alde dago\nForu Aldundia gazte sahararren «ahalduntze eta sendotzearen» alde dago\nPilar García de Salazar Arabako SAEDen Adiskideen Elkartearen jardunaldi batean izan da, non aurkeztu den saharar kanpamenduetan errefuxiatuta dauden gazteei buruzko azterlana\nI.AGOTE Lunes, 4 diciembre 2017, 23:12\nArabako Foru Aldundiak gazte sahararren “ahalduntze eta sendotzearen” alde dagoela erakutsi du gaur, kanpamenduen baldintzak “gero eta zailagoak” diren testuinguruan; ondorioz, herri sahararraren antolakuntza eta erresistentzia gaitasuna “ahulduz doa”.\nHorrela baieztatu du Pilar García de Salazar diputatu nagusiorde eta Ekonomia Garapenaren eta Lurralde Orekaren Saileko foru diputatuak, Arabako SAEDen Adiskideen Elkarteak saharar gazteei buruz antolatutako elkarrizketa jardunaldiaren inaugurazioan. Jardunaldia Artium Museoan egin da eta Carlos Vilches eta Natxo Esparza Nafarroako Unibertsitate Publikoko irakasleek egin duten “Saharar kanpamenduetan errefuxiatutako gazteak. Linboaren ziurgabetasunean harrapatuta” azterlana aurkeztu da.\nAldundiko arduradunaren ustez, txosten hura aurkeztu eta ondoren gazteen erronkei buruz hitz egiteko egindako jardunaldiak berriro ere erakutsi digute herri sahararra jasaten ari den “egoera latza”, bai Tindufen (Algeria) dauden errefuxiatu kanpamenduetan bai Marokok legez kontra okupatutako lurraldeetan.\n“Azterlanaren emaitzen ondorioz, jakin ahal dugu modu sakonean zeintzuk diren kolektibo hura ahalduntzeko beharrezko den prozesua zailtzen duten oztopoak eta zer garrantzi daukan saharar gazteak indartu eta laguntzea. Zalantzarik gabe, saharar gazteen prestakuntza maila altuak oinarri ona dira haien gaitasunak eta aukerak handitzeko politikak eta proiektuak ezar daitezen”, esan du\nPilar García de Salazarrek. Ildo horretan, foru diputatuak nabarmendu du saharar gazteei laguntza hori ematea 2030 Agenda berriarekin eta Nazio Batuen Garapen Jasangarriaren Helburuekin erabat ondo datorren esku hartzea dela.\nIzan ere, Arabako Foru Aldundia haiekiko konpromisoa hartu baitu publikoki, eta bertan zehatz-mehatz ezartzen da egoera ahulean dauden pertsonak ahaldundu behar direla (haurrak, gazteak, errefuxiatuak eta desplazatuak, indigenak...). Halaber, ekintza berriak eta neurri eraginkorrak eskatzen ditu, nazioarteko eskubidearen arabera, “oztopoak kendu daitezen; hain zuzen, okupazio kolonialaren eta atzerritarren okupazioaren pean bizi diren herrien era askean erabakitzeko eskubidea guztiz gauzatzea eragozten dutenak eta herri horien ekonomia eta garapenean nahiz ingurumenean eragin negatiboa izaten jarraitzen dutenak”.\nJardunaldia SAEDen Adiskideen Elkarteak gazte sahararrak ahalduntzearen alde egiten duen lanaren esparruaren baitan dago, entitate sozialak Arabako Foru Aldundiarekin giza eskubideak babesten eta gazteak ahalduntzen laguntzeko izenpetu duten hitzarmenaren barruan.\nGasteizek ONCErekiko lankidetza-hitzarmena onetsi du, sentsibilizazio jarduerak garatzeko Emozioen azalpena


Hiltzear nengoela hartu nuen lana uzteko erabakia. Beste edozein une bezain egokia iruditu zitzaidan hil aurreko hura.\nOlatu batek harrapatua ninduen, bere zurrunbiloan irentsia eta itsasoaren barrenera ninderaman. Nire birikiek ezin zuten gehiago eutsi, eta barnean gordetzen zuten oxigeno eta nitrogenoa, jadanik CO2 bilakatua, kanporatu zuten. Burbuilek inguratu ninduten eta, goialdea eta behealdea bereizi ezin horretan, hilko nintzela ulertu nuen. Konortea galduko nuela suposatu nuen, eta mingarria izango zela baita.\nBaina ez nintzen hil. Eta ez zuen minik egin.\nUrak nire birikien barrenera egin zuen eta dena bete zuen, baina ez zituen nire birikiak gelditu. Nola-hala hura prozesatzeko gai izan ziren eta uraren hidrolisia egin zuten, oxigenoa aprobetxatuz eta hidrogenoarengandik bananduz. Uraren oxigenoa arnasten hasi nintzen. Zaila da atomo lotura horiek apurtzea, zaila hiru atomo horiek bata bestearengandik banatzea. Ez da aireko nitrogenoa ez erabiltzearen parekoa, airean nitrogenoa eta oxigenoa ez baitaude lotuta, urak duen hidrogenoa eta oxigenoa ez bezala.\nBanaketa horrek, gainera, beroa sortu zuen, bero itzela, eta itsasoaren magalean sentitzen hasi berri nintzen hotza gainditzen lagundu ninduen. Ez dakit nire gorputzak sortzen zuen beroa edota nire biriketan gertatzen ari zen erreakzioak sortzen ote zuen beroa, baina han zen.\nEta uretatik irtetea lortu nuen, eta berriz ere airea arnasteari ekin nion, ezer gertatu ez balitz bezala.\nInor ez nuen zain ur ertzean, inork ez zuen gertatu berri zitzaidana ikusi, baina bizitza aldatuko zidala ulertu nuen. Sinisten nuen guztia, egi zalantzaezintzat nuen hura, gezurra zela.\nGero uretara egin nuen berriz. Ura gerri inguruan izan arte oinez barneratu nintzen, eta orduan ur azpira egin nuen.\nEta ura arnasten hasi nintzen berriz.\nIkerketa zentro batean egiten nuen lan. Kimikaria nintzen. Sustantzien arteko loturak ulertu nitzakeen, atomoak haien artean nola lotzen diren nire golko barnean ikus nezakeen, elektroiak protoi eta neutroien inguruan biratzen irudikatu nitzakeen, Schrödinger-en paradoxa ulertzeko gai ere banintzen, Einstein-ek onartu ezin zuen quantum-a uler nezakeen. Eta ez nintzen bakarra: mundu horretan murgilduta bizi ziren askoz inguratua nengoen.\nEta, hala ere, banekien nire lankideetariko batek ere ez zuela gertatu berri zitzaidana sinistuko. Ez edo onartuko. Banekien.\nSaiatu nintzen, bai. Ez gehiegi, laster jarri baitzizkidaten trabak, baina ahalegina egin nuen.\n–Aurpegi ona duzu! –esan zidan nagusiak atetik sartu bezain pronto. Bere bulego erosoko aulki handi horietako batean nengoen bere zain, gertatutakoa elkar banatzeko asmotan– Zer duzu kontatzeko? Larrituta zenirudien telefonoan…\nEta gertatu zitzaidana kontatu nion. Hurrengo egunetan egindako froga guztiak baita, eta nire gertaeraren inguruan hartutako neurketa guztiak (nire gorputzaren tenperatura zelan aldatzen zen, nire pultsuan egon zitezkeen aldaketa eta halakoak) ere bai. Adi-adi entzun zituen guztiak, eta amaitu nuenean isilik geratu zen. Behera begiratu zuen une batez, eta gero leihotik egin zuen so. Minutu bat behar izan zuen berriz hitz egiteko.\n–Ea zelan azaldu diezazuket… Benetan uste duzu gurea bezalako zentro entzutetsu batera etor zaitezkela eta zientziaren mundua hankaz gora jarri?\n–Baina… –saiatu nintzen protestatzen.\n–Gure zentroa zientziaren barregarri izatea nahi al duzu?\n–Diru laguntza guztiak galtzea nahi duzu? Hori al da nahi duzuna? Jendeak bere enplegua galtzea al da bilatzen duzuna?\n–Baina ezin dut…\n–Berdin zait zer ahal duzun eta zer ez. Irten ate horretatik eta har itzazu egun libre batzuk behar izanez gero. Baina honen ingurukoei buruz tutik ere ez ezazu aipatu gela honetatik kanpo, mesedez.\nAntzerako erantzunak jaso nituen beste kide askorengandik. "Zerbait edan duzu ala? Mesedez!” zioten zenbaitek, edo “frogak?!? Horrek ez du frogarik behar! Ez, ez dut frogarik ikusi nahi!” “Argitaratu diozu… Halakorik argitaratuko bagenu zentro honen izena zikinduko genuke!" besteek. Baziren “utzi iezaiozu tontakeriak esateari eta hasi lanean!" leporatu zidatenak.\nMedikuengana egitea ere alferrikakoa izan zen. Nire istorioa entzun bezain pronto ez ninduten aztertu nahi izan, eta atsedena gomendatu zidaten. Sikologo baten helbidea eman zidan lagun batek. Beste lagun askok zenbait opor-egun har nitzala gomendatu zidaten baita.\nEta hiltzear nengoela hartutako erabaki hari eustea erabaki nion. Agian hasieratik jakin nuen hura gertatuko zela, baina erantzun haiek jaso behar nituen erabateko ziurtasuna izateko.\nLana utzi nuen.\nZientziak ezin zuen azaldu gertatu berri zitzaidana, edo ez behintzat nik ezagutzen nuen zientziak, bizitza guztian ezagutu eta ikasi eta ulertu nuen horrek. Horrekin ezin nuen lan gehiagorik egin, jadanik ez bainuen hartan sinisten. Baina aldatzeko egin nituen ahaleginek ere kale egin zidaten: zientzi hark ez zuen egia nahi, subentzioak eta lan egonkorrak eta soldatak nahi zituen zientziaz inguratua nengoen. Errealitateari uko egiten dion zientziaren inguruan ez dut lanik egin nahi, nik beste zientzia batean sinisten nuen.\nEta lana utzi nuen. Eta beste hainbat gauza baita.\nOrain gustura bizi naiz hemen azpian. Birikiek sortzen didaten beroak ere ezin du estali zenbaitetan hemen egiten duen hotza, baina inork ez nau molestatzen. Ura geroz eta kutsatuago dago, metalak nabaritu ditzaket, baina kanpoko airea ez dago garbiagoa, eta NOx-ez nazkatu naiz. Berriz hil artean hemen jarraituko dut. Zientziatik urrun, hemen jarraituko dut. Inork aurkitzen banau ere, ziurrenik ukatu egingo du. Zientziaren izenean. Edo haien zientziaren izenean, behintzat.


Blogak - Hernanin Zero Zabor\nekaina 2009 Artxibo (6)\nhondakin kopuruen taula batzuk\nKaixo HZZ kideok,\nBloga erabiltzen dudan lehen aldia da. Taula batzuk sartu nahi nituen, baina ez dut asmatzen nola edo non! Taulen ordez, beraz, horiek aurkitzeko webgunea emango dizuet.\nOndo izan, K. Karmele Agirre(e)k ekaina 20, 2009(e)n gehitua. Ordua: 9:04 —\nIruzkin1 Logo posible bat\nEa zer iruditzen zaizuen\nHZZ(e)k ekaina 19, 2009(e)n gehitua. Ordua: 18:56 —\nEz dago iruzkinik Usurbilek joan den apirilean iazkoan baino %85 zabor gutxiago bota du\nGurearen blog senide batean, Zubieta-SOSen, publikatutakoa dakart hona. Usurbilen martxoaren erdi aldean Atez Ateko Bilketa Sistema martxan jarri ondoren, dagoenekoz lehen balantzeak egiteko garaia iritsi da. Bertako iturriek, San Markoseko Mankomunitateak emandako datuak erabiliz honako balantze ederra eskaini dute. Batetik, iazko urtearekin alderatuta, aurtengo apirilean… Jarraitu\nAgiña(e)k ekaina 17, 2009(e)n gehitua. Ordua: 18:35 —\nIruzkin1 Aupa San Markox !\nPoza, gaur Donostian, bertako autobus bateko kanpo aldeko publizitatea ikusi dudanean sentitu dut : San Marcos Mankomunitatearen kanpaina !!!! Ona eta zehatza. Aurrera goaz, pixkanaka-pixkanaka... errotaran(e)k ekaina 16, 2009(e)n gehitua. Ordua: 16:23 —\nEz dago iruzkinik Zero Zabor filosofia Wikipedian esplikatua\nLastima da baina euskaraz Zero Zabor eta ingelesez Zero Waste esaten den kontzeptua Wikipedian ingelesezko atalean besterik ez dago. Hor ikus daiteke mugimendu oso zabala dagoela mundu osoan Zero Zabor kontzeptuaren inguruan. Zabala... eta kontraesankorra ere bai. Zeren eta Zero Waste kontzeptua errealitatean mamitzeko ikuspuntu ezberdinak baitaude.\nEsan liteke, dena dela, 1970ean sortu zen Zero Zabor kontzeptuak nahi duela… Jarraitu\nAgiña(e)k ekaina 16, 2009(e)n gehitua. Ordua: 13:31 —\nEz dago iruzkinik Ongi etorri\nHauxe duzue Hernanin Zero Zabor sare sozialaren gunea. Elkarren berri edukitzeko modurik egokiena izateaz gain, bada ere bidean sortu edota biltzen dugun informazioa edonoren esku jartzeko modua. Lehenik eta behin 09-06-11ean Biteri kultur etxean Jordi Colomer teknikariak emandako hitzaldiaren hainbat bideo duzue.\nZeuok ere edozer gauza, bideo, argazki zein bestelako artxibo igo nahi izanez gero aski duzue partaide egitearekin. Oso erraza da. Ikusiko dugu… Jarraitu\nHZZ(e)k ekaina 15, 2009(e)n gehitua. Ordua: 18:00 —\nHernanin hiru urtez Atez Ate\nRossano Ercolini, gure Nobel sari berdea\nDonostiak urtean 4,5 milioi aurreztuko lituzke Atez Atekoaz, Gipuzkoak 17,5\nAtez atekoa martxan jarriko dute Pasai Donibanen\nZumaiatik agiri interesgarria: "Hondakinak: bi ereduren arteko talka"\nIgandean, denok Usurbila: erortzear den errauste plantari azken bultzada ematera\nNuestros 8 kilos de basura y vuestros 28\nAupa Alegia, Anoeta, Irura, Zizurkil... eta Amasa-Villabona!\nERRAUSKETARIK EZ! Ekainaren 15ean, 17:30ean Donostian manifa\nPedro Grijalbaren azken erreleboa. Pello Zubiriak ARGIAn\nLarunbatean manifa Donostian: Errausketarik ez! Ez hemen, ez inon!\nHondakinak eta etika, hitzaldia Hernanin\nOñatiarron burua eta bihotza\n"Zero Waste Europe"k Hernaniko herria eredugarri izendatu du.\nAduntzin eskandalua. Pello Zubiriak ARGIAn\nAlbania Europako zabortegia?\nEuropako batzordearen prentsa oharra:La Comisión ayuda a los Estados miembros a seguir con la gestión sostenible de los residuos\nAntzuola markak gainditzen\nHitzarmena sinatu dute Sanmarkok eta Hernaniko udalak\nHondakinen kudeaketa eraginkor eta jasangarriaz\n"Visita a una planta incineradora. Lo que nunca te contaron sobre la incineración de resíduos"\nEtiketen araberako Blog Sarrerak\n2013ekaina (5)maiatza (10)apirila (8)martxoa (11)otsaila (13)urtarrila (20)2012abendua (3)azaroa (8)urria (2)iraila (3)uztaila (6)ekaina (4)maiatza (8)martxoa (4)otsaila (5)urtarrila (2)2011azaroa (2)urria (10)iraila (2)abuztua (2)uztaila (2)ekaina (10)maiatza (10)apirila (18)martxoa (21)otsaila (18)urtarrila (23)2010abendua (9)azaroa (24)urria (8)iraila (15)abuztua (9)uztaila (22)ekaina (13)maiatza (12)apirila (11)martxoa (13)otsaila (12)urtarrila (5)2009abendua (14)azaroa (11)urria (15)iraila (1)abuztua (3)uztaila (7)ekaina (6) Bienvenido aHernanin Zero Zabor


Dulas EKO - La Casa del Aceite\n20 urte baino gehiago gure urre likido ekologikoa hobetzen\nGure olioa 1998an sortu zen, ingurumenaren eta naturaren aurrean erabateko errespetua erakutsiz.\n% 100 fruta-zukua da, Arbequina barietateko oliba eta % 100 ziurtatutako labore organiko batetik datorrena.\nGure Dulas olioa pestizida, kimiko eta toxikorik gabea da, Nafarroako Nekazaritza Ekoizpen Ekologikoaren Kontseiluak (CPAEN) ziurtatua. Produktu ekologikoak arautzeaz, kontrolatzeaz eta ziurtatzeaz Nafarroan arduratzen den Europako erakundea da. Informazio gehiagorako bere webgunea bisita dezakezu: www.cpaen.org.\nOntzi eta formatu eskuragarriak:\nDulas olio ekologikoa 3 formatu praktikotan dago eskuragarri:\nPlastikozko botila eta txanbila, 1L, 2L eta 5L.\nKristalezko botila, 250ml, 500ml eta 750ml.\nBox formatua, 3L, 5L eta 20L.\nZergatik erosi Oliba-Olio Birjina Estra ekologikoa?\nGure oliba-olio birjina ekologikoa kontsumitzean, ingurumena babesteko zure aletxoa jartzen duzu, nekazaritza-ingurunearen garapen jasangarria sustatzen duzu eta natura gehiago errespetatzen duen fabrikazio-prozesua bultzatzen duzu.\nProduktu ekologikoak osasungarriagoak eta seguruagoak dira organismorako, eta elikagaiaren berezko mantenugai eta bitamina guztiak dituzte.\n“Zaporea eta osasuna zure plateretan…”\nCPAEN erregistroa (Nafarroako Nekazaritza Ekoizpen Ekologikoaren Kontseilua): OP.43-2019.1


Antonio Banderas, SGAEren Ohorezko Domina\nAutore eta aktore errepikaezina, Malagakoak erakundearen bereizgarririk handiena jaso du, gure garaiko kultur eszenari egindako ekarpen bikainagatik\nSari banaketa datozen egunetan egingo da Malagan, ekitaldi pribatu batean, eta Max Sarien galan ikusi ahal izango da, irailaren 7an\nAutore eta Argitaratzaileen Elkarte Nagusiko Zuzendaritza Batzordeak (SGAE) erakunde honen Ohorezko Domina Antonio Banderas sortzaile, interprete, kultur ekoizle eta bazkideari ematea erabaki du. Sari horrekin, gure kulturako gizon eta emakume garrantzitsuek gizarte zibilari egindako ekarpena eskertzen die SGAEk. Besteak beste, Francisco Ayala k, Antonio Buero Vallejo k , Marilyn Bergmanek , Francisco Nieva k eta Lina Morganek jaso dute saria.\nAntonio Banderas aintzatesteko arrazoiak ugariak dira. ARA Antzerki-eskolan eta Malagako ESADen ikasi zuen, eta Madrilgo antzokietan hartu zituen taulak. 80ko hamarkadan, Pedro Almodóvarrekin elkartze miragarrian, nazioarteko aktore bezala karrera bikain eta ezagun baten oinarriak finkatu zituen. Ondoren, bere lana zine ekoizpenaren eta zuzendaritzaren esparruetara iritsi zen, Locos en Alabama edo El camino de los ingleses bezalako filmak utziz.\nBanderasek esker onez hartu du albistea: "Ohorea da niretzat SGAEren Ohorezko Domina jaso duten pertsona ospetsuen taldean sartzea. Beronen hitzetan, nire apaltasunagatik ematen didate, nire ustez, kultur arloari egiten diodan ekarpen unibertsalagatik. Espero dut mailan egotea, eta bihotzez eskertzen dut aintzatespen honetarako merituak nigan ikusi izana ".\nBestalde, Antonio Onetti SGAEko presidenteak gogorarazi duenez, "Antonio Banderas gure kulturaren enbaxadorea da, naturaz konprometitua. Bere ibilbidea eredu eta berme bat da nazioarteko proiekzioa duen edozein sortzailerentzat, Banderasek Espainiako talentu artistikoa irudikatzen baitu planeta-eremu batean ". Onettik gogorarazi duenez, Ohorezko domina SGAEk bazkide kopuru txiki bati ematen dion aparteko saria da, "Bere garaiko kulturari ekarpen bikaina eta bakarra" egin diotelako. Zentzu horretan, "Antonio Banderasek pisu izugarria du kulturaren irudian; zinemari eta antzerki musikalari egindako ekarpena bikaina izan da aktore, zuzendari edo ekoizle gisa. Eta ziur nago hau dela, orain, bere unerik onena ".\nSGAEk bere Ohorezko Domina emango dio Antonio Banderasi, hurrengo egunetan Malagan egingo den Arte Eszenikoen Max Sarien ekitaldi pribatu batean, eta datorren astelehenean, irailak 7, ikusi ahal izango da. Ekitaldia zuzenean emango dute TVEko La 2 katean, 20:00etatik aurrera, eta RTVEren webgunetik jarraitu ahal izango da.


Begoñalde - Lezama | Ruta Begoñalde, País Vasco (España)- GPS track\nBegoñalde - Lezama\nTxurdinaga - Malmasin - Pastorekortaburu - Lapurzulogane - Pagasarri - Ganeta - Arnotegi - Txurdinaga (senderismo)\nTxurdinaga - Malmasin - Arnotegi - Alde Zaharra (senderismo)\niratxeandres Eskubide guztiak gordeak\nBisitak 825, kokapena 4\nZailtasun maila: Ibilbide honek fisikoki baino teknikoki zailtasun gehiago du.\nIrteera puntua: Bilbao(Txomin Garat etorbidea)\nHelmuga puntua: Begoñalde-Lezama\nIbilbidea: Txurdinaga-Bilboko alde zaharra-Uribarri-Zamudio-Arteaga-Lezama\nZoru mota: %20 Asfaltua %5 porlana eta %75 mendiko pista edo harri pista.\nFamiliarekin kirola egiteko irteera aproposa.\nIrteera puntua Bilboko (Txomin Garat Etorbidea da) (0km). Ibilbidearen hasiera Txomin Garateko etxeetan da, hasteko aldapa gora egin behar diren metro batzuk eginez Uribarrira heldu arte, han funikularra hartu eta Artxandan uzten zaitu. Han Artxandako igerilekuak, gimnasioa, kiroldegi bat dago. Beste alde batetik, gosea izanez gero hango jatetxe batzuetan jan dezakezue(iradokizun bat: Anton jatetxean oso ondo jan dezakezue).\nArtxandatik asfaltoko bidea hartu eta “Leon jatetxera” heltzean merendero bat ikusiko da, eskerrera utzi eta guztia alda gora joan “Avril mendira” heldu zaretela dakizue, heltzean mendi pista hasten da. Mendi pista hastean kontu handiz egon behar zarete zeren eta hiru bide daude eta hiru bideak leku berdinera eramaten dute baina bakoitzak zailtasun bat du, guztia aldapa gora da. Bide gurutze batera heltzean ur depositu handi bat ikusiko duzue eskerretara, eta eskerreko mendia “Avril mendia“ da. Ondoren eskerreko bidea hartu eta “Ganguren Mendiko” mirador batera heltzean Bilbo osoa ikusten da eta oso polita da , bista isurgarriak ditu. Atseden hau egitean kontu handiz egon behar gara eta dakigun teknika guztiak erabiltzea zeren eta hosto, lokatza, zuhaitzen hasiak daude eta jauzi ahal ginateke. Ondoren asfaltoa zeharkatu behar dugu, bahian ibilbidearen alde hau ez zegoen planeatuta baina neure aitak aintzira bat erakutsi nahi zidan, asfaltoa zeharkatzean bi km-ko aldapa behera izatean guztia lokatzaz, harriz, zuhaitzen hasiekin… zegoen eta alde hori oso zaila izan zen, baina askenean merezi izan zuen lokatzez zikintzea aintzira hori ikusteko. Ondoren, Santiagoko bidea hartu eta mendiko pista aldapa behera zegi baina kontu handiz zeren eta lokatz asko eta hosto asko daudenez jauzi zaitezke . Baserri batzuk eskumatara utzi eta porlaneko bidea hasten da, N-637 errepide goitik pasatu behar da , .Amaitzeko, Zamudioko herrira heldu eta han taberna, polikiroldegian, pistinetara…. joan zaitezke . Han atseden bat egitean Lezamako errepidea hartu eta Athletic klubeko instalazioetara helduko zarete, eta zorte ona edukitzen baduzue Athletik-eko jokalari batzuk ikusi ahal dituzue. Amaitzeko, Lezamako tren geltokira joan eta trena itxaron etxera heldu arte. Ikusi ahal denez ez da ibilbide borobil bat.\nKaixo, zure lagunak ibilbide interesgarri hau topatu du Begoñalde - Lezama https://eu.wikiloc.com/ibilbide-mountain-bike/begonalde-lezama-15912592 Ondo izan, Wikiloc | Rutas del Mundo\nIbilbied hau iratxeandres(r)ekin egin nuen\nEsan iratxeandres(e)ri ibilbide honetan bidelagun bezala artzeko\nJarraitu iratxeandres eta ezagutu ibilbide berriak!


Les Abelles vs Ampo Ordizia atarikoa - Ordizia Rugby\nLes Abelles vs Ampo Ordizia atarikoa.\nAurreko jardunaldian Recoletas Burgosen aurka lortutako garaipen landuaren ondoren, Ampo Ordizia Valentziara joango da datorren igandean eguerdiko 12etan Jorge Diego Panteraren zelaian Les Abelles taldearen aurka jokatzeko Ohorezko Mailako Ligako bederatzigarren jardunaldiko partidan.\nGaur egun ordiziarrak laugarren postuan daude sailkapenean 24 punturekin eta talde valentziarra bederatzigarren postuan dago 13 punturekin. Esan ere Iñigo Marotiasek zuzentzen dituenak baino partida bat gehiago jokatu dutela. Garrantzitsua da sailkapeneko lehen 4en artean egotea, lehengo 8 sailkatuek play-ofetan kantxa-faktorea alde izango baitute.\nJoan den urrian lehen itzulian jokatutako partidan Ampok 34-12 irabazi zuen, nahiz eta markagailuko aldea handia izan Goierrikoek erreferentzia hori ahaztu behar dute eta ez dute partida hori kontuan hartu behar, errugbian konfiantza kontseilari txarra dela badakigulako.\nOrdiziarrek talde osoaren batasun-prozesuan jarraitzen dute, eta helburu nagusia errugbiaz talde gisa berriro gozatzea da, partidaz partida lortzen den zerbait, filosofoak dioenez.\nTalde valentziarra, berriz, VRAC Quesos Entrepinares ligako egungo txapeldunak galdu du bere zelaian, 27-38 markagailuan, eta ziur asko gipuzkoarren kontura berriro hutsetik hasi nahi izango dute.\n“Che”ren taldea errepasatuz, Abellesen jokalarien artean Sorribes, Barrionuevo edo Fitzsimmons anaiak nabarmentzen dira, maila gorenean esperientzia luzea duten jokalariak, eta guztiak Alberto Sociasek zuzenduak, 1999ko munduko txapelketa jokatu zuen Leongo taldeko kideetako bat.\nHarrobiari dagokionez, bidaia bikoitza bihar, Fenix Rugby Zaragozaren aurka, lehenik eta behin Nesken lagunartekoa izango da 13: 00etan eta 14: 30ean 23 urtez azpiko ligako partida jokatuko da Belodromoan.\n23 urtez azpikoak lehenengo postuan daude sailkapenean eta larunbatean beste garaipen bat eskuratu nahiko dute lidertzari sendo eusteko. Bi puntu ateratzen dizkio Silverstorm El Salvadorri, eta Fenix taldeko zaragozarrak zazpigarren postuan daude sailkapenean.\nGaur Logística Ordiziako 18 urtez azpiko taldea Gasteizera joango da larunbatean, eguerdiko 12etan, Vithas Gaztedi RTren aurka jokatzeko, eta Orkli Ordiziako 14 urtez azpikoak Nafarroako lurretara joango dira, larunbatean bertan 11: 30ean La Unikaren aurka jokatzeko. Ordizar familiako txikienek Altamiran entrenatzen jarraituko dute igandean goizeko 9: 30etan.


Altxorraren bila - - Anboto.org\nKoikili Lertxundi del Campo 2016-09-30 08:30\nDagoeneko futbol denboraldi berria abian da, hasi da zirkua. Eta, lehoiak tarteko, beste denboraldi zirraragarri baten aurrean gauden susmoa daukat. Ilusio zurigorriz zipriztindutako bide oparoa agian, helduleku gisa helburu gaitz bezain motibagarriak izango dituena.\nIzan ere, emaitza zein joko kezkagarriekin emandako hasiera irauli, eta Athletic ligako goiko postuetan sartu da, udazkenari ongi etorri goxoa eman nahirik akaso.\nZentzu honetan, taldearen dinamikak eta baikortasunak bat egiten dutela dirudi. Ados nago ezkontza honekin, futbol aditu askok esaten duten legez, ondo hasten denak hobeto bukatzeko aukera handiak baititu. Eta ikuspegi honetatik, badirudi talde zurigorria ez dela aurreko denboraldietan bezala aritu beharko, hots, atzetik aurrera ligan eta bestelako txapelketetan (Super kopa, Europa Leagueko aurre sailkapen fasea) hil ala biziko partidak jokatzen.\nBeraz, honek esan nahi du “denboraldi” arrunt baten aurrean aurki gaitezkeela, ligari hasieratik lehentasuna emanez, koparen zain eta Europa League begiz jota. Egoera honetan, aurten baldintza hobeak antzematen ditut taldeak aurreko denboraldietan baino bukaera hobea egin dezan.\nHau horrela gertatuko balitz, zurigorriek egun eman dezaketen maila kontuan hartuta, denboraldia aparta izan daiteke. Zergatik ez amestu? Zergatik ez Ligan Europarako sarbidea eskuratu? Eta zergatik ez Europa League edo/eta Kopan beste altxor bat eskuratu?


Egunsenti folklore elkartea osatu dute Mundakako 24 gaztek — dantzan.eus\nHemen zaude: Hasiera › Hemeroteka › Egunsenti folklore elkartea osatu dute Mundakako 24 gaztek\nEgunsenti folklore elkartea osatu dute herriko 24 gaztek, dantza “edozein txokotara hedatzeko”\nHerritarren aurrean agertu ziren orain dela egun gutxi. Tribisarrospeko kultur aretoan, nahiz eta ez zen izan dantza saio bat eskain-tzeko. Bi saiotan egin zuten taldearen aurkezpena, nahi duen edonorrek “dantzaz gozatzera, “norbaitek hala nahi badu lekua izango duelako gure taldean”. Izan ere Mundakak oraintsu gutxi jaiotako elkarte berria du: folklorea eta euskal kulturan eragiten jardungo den Egunsenti Dantza Taldea.\nEuskal dantza sustatzerakoan tradizio luzeko herria da Mundaka, Guda Zibilera arteko joan etorria egiten duena. Beraz kultur arlo honek pauso asko eman dute, ordutik gaur egunera arte hainbat izan direlako dantzagintzan aritutako izen ezberdineko taldeak eta pertsonaiak. Testigua eskutik eskura lagata -oso gutxitan izan du etena-, orain Egunsentiren txanda da. Gazteek osatuta, “nahiz eta talde berria izan, kideek esperientzia zabala dute dantza esparruan, gehiengoak lau urte zituela dantzan hasi bait zen”, elkarteko arduradunek azaldu dutenez. Guztira 24 dira partaideak.\n“Behetik gora eratutako taldea”, Egunsentik folklorea sustatzea du helburu nagusi -baita kultura eta euskara uztartuz-, nahiz eta estiloei dagokienez “Euskal Herriko osoko dantza desberdinekin ari-tzen garen, baina gehien bat Bizkaikoetan sakontzen dugun”, tradizioari eutsiz baina modernitateari muzin egin barik. Zazpi lurraldeetako dantza guztiak batuz, ia berrogeita hamartik gora jasotzen ditu Egunsentiren errepertorio mardulak.\nikastaroak Baina elkartea jaio berriaren arima dantza egitean datza. Eta horretarako urte osorako ikastaroak prestatuko dituztela iragarri dute taldearen arduradunek, ume zein nagusientzako eskuragarri izango direnak. Txikienen kasuan hiru ziklotan banatu dira, irailetik ekainera. Nagusienen kasuan, bestetik, “taldearen partaide izan nahi ez duenarentzat baina dantza zehatzen bat ikasi edo hobetu nahi dituenak” ere euren txokoa izango du Egunsentiren baitan. Webgunea atonduta du iada mundakarrek -www.egunsentidt.eus estekan- eta bertan jaso daiteke ikastaroen gaineko informazio luzeagoa, baina baita elkarte mundakarraren egunerokoa jasotzen duen bloga eta argazkiak.\n“Ilusioz sortua”, Egunsenti hasia da jada entsegu eta ekitaldiekin burubelarri lanean. Urteroko programa zehaztuta, Busturialdeko Dantzari eguna, Bizkaiko Dantzari eguna, Euskal Herriko Dantzari Eguna, San Pedro Jaietako ekitaldia, Euskal Jaia edo herriko festibalak izango dira euren lan ardatz nagusiak, baina ez bakarrak. “Ez gara horretara bakarrik mugatuko, deitzen diguten lekuetara ere joango gara. Gure nahia euskal folklorea sustatzea den heinean, edozein eszenatoki da ongietorria”. Hala izan dadila.\nHainbat ekitalditan izango dira dantzari mundakarrak datozen hilabetetan.Argazkia: DEIA


LABek ospital eremuko sukaldeen obrak gelditu ditu ordu betez, pribatizazioak eten daitezen exijitzeko | LAB SINDIKATUA\nZerbitzu Publikoak Osasungintza LABek ospital eremuko sukaldeen obrak gelditu ditu ordu betez, pribatizazioak eten daitezen...\nLABek ospital eremuko sukaldeen obrak gelditu ditu ordu betez, pribatizazioak eten daitezen exijitzeko\nLABeko hiru militante Ospitaletako sukalde berriak eraikitzen ari diren gunearen sarreran kateatu dira, dozenaka langilek euren ekintza babesten zuten bitartean. Jakina denez, sukaldeak pribatizatu dituzte eta Banco Santanderrekin harremana duen catering enpresa bati eman dizkiote. Sukaldeen pribatizazioa, Opus Dei eta interes pribatuen mesedetan UPN burutzen ari den osasun sistema publikoaren suntsiketaren beste atala baino ez da.\nNafarroako osasun sistema publikoaren suntsiketa ematen ari dela salatzeko arrazoiak ez dira falta:\n– Garbiketa eta sukaldeak pribatizatu dira, orain beste horrenbeste egin nahi dute Laborategietako hainbat jarduerekin.\n– Opus Dei, San Miguel eta San Juan de Dios bezalako klinika pribatuekin sinatutako kontzertuak %200 hazi dira azken 10 urteetan.\n– CIMAren eraikuntza diru publikoz finantziatu da: 37 milioi euro eman zaio Opus Deiri.\n– Donapeako lanbide heziketa itxi nahi dute, azpiegitura hori Opus Deiri emateko.\n– Osasunbidean 1.000 lanpostu inguru suntsitu dira azken urteetan.\n– UPN, Patronala eta Opus Deiren erregimenarekin amaitzeko unea heldu da. Murrizketa eta pribatizazio politikaren atzean interes ekonomikoak besterik ez daude. Kendu ditzatela euren eskuak osasungintza, hezkuntza, zerbitzu publikoetatik.\n– Ildo honetan, LABek biharko mobilizazio egunean parte hartzeko deia egiten du. Bihar hezkuntza erreformaren kontrako ikasle grebak, UPNren aurrekontuen kontrako protesta sindikalak eta Herri Ekimenak antolatutako protesta sozialak egingo dute bat.\n– Era berean, langileriari dei egiten diogu datorren larunbatean, azaroak 24, hezkuntzako murrizketen kontra egingo den manifestazioan parte hartzera.


Gobernuak bikoiztu egin du mendeko adinekoentzat eguneko zentroetako plazen eskaintza, eta lurralde osora zabaldu du . Noticias de Navarra\nGobernuak bikoiztu egin du mendeko adinekoentzat eguneko zentroetako plazen eskaintza, eta lurralde osora zabaldu du\nHorrez gain, Bizimodu Independentearen Bulegoaren kudeaketa kontratatzeko prozesua abian jarri du;hots, dibertsitate funtzionala duten pertsonen autonomia sustatzekoa eta bultzatzekoa\nnavarra.es - Martes, 1 de Agosto de 2017 - Actualizado a las 15:07h\nNafarroako Gobernuak eguneko zentroetan 140 plaza publiko eskaini nahi ditu mendeko adineko pertsonentzat;era horretan, bikoiztu egingo ditu egungo 72 plaza, guztiak ere Iruñean eta eskualdean daudenak, eta, Nafarroako lurralde-eremu osora zabalduko ditu. Horrela azaldu dute Eskubide Sozialetako lehendakariorde Miguel Laparrak eta Pertsonen Autonomiarako eta Garapenerako Nafarroako Agentziaren (PAGNA) zuzendari kudeatzaile Ines Francesek. Halaber, eguneko zentroaren zerbitzuak emango dituzten enpresak hautatzea eraenduko duen esparru-akordioa aurkeztu dute.\nDokumentua Nafarroako Gobernuaren kontratazio-atarian argitaratu da, eta abuztuaren 29ra bitarte aurkeztu ahal izango dira parte hartzeko eskaerak eta eskaintzak. Zentro horietan ematen diren zerbitzuen bidez ezintasuna edo horrek aurrera egitea prebenitu nahi da, harreman sozialak bultzatu eta senitartekoak babestu eta trebatu zaintzearen inguruan.\nEra horretan, honako hauek jorratzen dituzte: osasun-arloko zaintza orokorrak, errehabilitazioa edo mantentze funtzionala, estimulazio kognitiboa, eguneroko bizimoduko jardueretarako gaikuntza, jarduera okupazionalak, eta horiek guztiak arreta eskaintzeko ikuspegi integraletik begiratuta. Akordio honen bitartez, parte hartu nahi duten erakundeek PAGNAren esku jarriko dute nahi duten plaza-kopurua, eta erabiltzaileek hautatuko dute zein zentrora joan nahi duten. Hautapen horrek bi baldintza izango ditu: plaza egotea eta bertara joateko behar den denbora, hots, ordubetetik gorakoa ez izatea.\nAipatu behar da, egun, Nafarroak eguneko 10 zentro baimendu daudela eta horietako bat publikoa dela. Gainerakoetan, soilik hiruk dituzte plaza hitzartuak PAGNArekin, eta hiruak Iruñean eta Eskualdean kokatzen dira. Zehazki, orain arte 72 plaza publiko eta hitzartu zeuden: 15 publiko El Vergel zentroan, eta 57 hitzartu: 30 Landazábal egoitzan, 20 La Vaguadan eta 7 Aita Menni Klinikan. Akordio honi esker, eta duela gutxi ere 5 plaza publiko jarrita El Vergel zentroan, plazen eskaintza publikoa 140 plazakoa izatea nahi da: 20 plaza publiko eta 120 hitzartu, eskaintza lurralde osora zabalduaz. Berrikuntza gisa, pertsonek zerbitzura joatea malgutu eta haien premietara egokitu dezaten, eguneko zentrora bi egunetik behin eta egun osorako joateko aukera eskainiko zaie edo egun erdiko egonaldiak ere bai. Halaber, kontuan izango da aldi baterako eta/edo familiaren atsedenerako egonaldiak eskaintzea. Akordioa lau urtekoa izango da, guztira 8.2 milioi eurokoa. Plaza bakoitzeko lizitazio-modulua hilabeteko 1.027 eurokoa da eta 1.187 eurokoa garraio eta guzti.\nBizimodu Independentearen Bulegoa\nHorrez gain, Laparra lehendakariordeak iragarri du Bizimodu Independentearen Bulegoaren (BIB) kudeaketa kontratatzeko prozedura abian jarriko dutela;hau da, dibertsitate funtzionala duten pertsonei ahalik eta autonomia-mailarik handiena lortzen laguntzeko instrumentua. Prozedura hori irabazi asmorik gabeko erakundeentzat da. Gogoratu behar da eskubide sozialen eremuko zerbitzuen katalogoan prestazio ekonomikoa eskaintzen dela laguntzaile pertsonal bat kontratatzeko, pertsona horiei laguntze aldera bakarrik egin ezin ditzaketen jarduerak egiten, eta, betiere, mugak dituen pertsonak erabaki eta hautatuko ditu zer-nolako jarduerak eta nola eta noiz egin nahi dituen.\nPrestazio hori eskuratzeko, beharrezkoa da bizimodu independentearen banako plana egitea. Bizimodu Independentearen Bulegoaren funtzioen artean aurkitzen da, hain zuzen ere, bizimodu independentearen banako plana egitea eta berrikustea eta PAGNAra bidaltzea, mendeko pertsonaren laguntzaile pertsonalerako laguntza ekonomikoa izapidetzearren. Horrez gain, honako hauek egiteaz arduratzen da: laguntzaile pertsonalentzako enplegu-poltsaren kudeaketa (sarrera, koordinazioa eta segimendua);kontratazioaren inguruko administrazio-izapideak;bizimodu independentearen filosofiari eta proiektuari buruzko informazioa ematea, orientatzea eta aholkularitza eskaintzea;eremu horretan sentsibilizatzea, erabiltzaileei nahiz ingurunekoei eta laguntzaile pertsonalei prestakuntza eskainiaz;aldizkako bilera presentzialak;gomendioen edo hedapen eta prestakuntzaren inguruko dokumentuak, erabiltzaileentzat, profesionalentzat, laguntzaileentzat edo instituzioentzat.\nBIB Iruñeko edo eskualdeko lokal batean kokatuko da, eta horren onuradun mendeko pertsonak izango dira. Kontratua gauzatzeko epea irailaren 1ean hasi eta 2018ko azaroaren 30ean amaituko da. Edonola ere, urtero luzatu ahal izango da, eta gehienez 3 urtekoa izango da. Urteko aurrekontua 88.458 eurokoa da. Lizitazio-prozesuan parte hartzeko epea abuztuaren 11n amaitzen da


Zicla PVC malgua eta honen sektorea sustatzen duen ekitaldi batean.\nAzala » Bloga » ZICLA PVC malguaren sustapenerako ekitaldi batean.\nZICLA PVC malguaren sustapenerako ekitaldi batean.\n28 Ira, 2017 | BESTE, GAUR | 0 comments\nPasadan irailak 26 eta 27, PVC malgua eta honen sektorea Europako herrialde ezberdinetako kazetariei aurkezteko ekitaldi bat antolatu zen VinylPlus eta European Plasticisers erakundeen eskutik Martorell-Bartzelonan. Ekitaldia Ronolit Ibérica eta Inovin Martorell industrien instalazioetan ospatu zen.\nVinylplus, jasangarritasunaren aldeko Europako PVC Industriaren borondatezko konpromisoa da. Konpromiso honen helburua PVC-aren balio kate osoarentzako erreferentziazko marko bat sortzea da jasangarritasuna eta ingurumenarekiko konpromisoaren inguruan. Bere baitan EB-ko 27 herrialdeak, Erresuma Batua, Norvegia eta Suitza daude ordezkatuta.\nEuropean Plasicizers Europako plastiko ekoizleen %80a biltzen duen elkartea da eta plastifikanteen erabilera sustatzen du plastikoaren industriaren barnean. Plastikozko produktuen balio katea osatzen duten agenteen arteko komunikazioa kudeatzen du, plastifikanteen inguruko jakintza sustatzen du eta hauen presentzia eguneroko produktuetan.\nZICLA PVC malgua sustatzen duen ekitaldian.\nZICLA-k ekitaldian parte hartu du Alfredo Balmacedaren eskutik, enpresaren fundatzaileetako bat, eta bere esperientzia aurkeztu du kontsumo ondoko PVC malgua kontsumitzen duen enpresa bezala hiru produktu adierazgarri ekoizteko: Zebra® eta Zipper® bereizgailuak eta Vectorial® plataforma modularrak.\nTrafikoaren segurtasuna hobetzeko diren produktu ekodiseinatu hauek birziklatutako PVC-arekin fabrikatzen dira plastikozko material honek dituen propietate bikainak direla eta, hala nola, egurats zabalarekiko erresistentzia handia (hezetasuna eta UV izpiak) eta portaera mekanikoa bikaina. Gainera, erraz injektatu daitekeen materiala da.\nZICLA Euskadi Irratiaren Hiri gorrian saioan.


Jostailuen mailegutza zerbitzua - Azpeitiko Udala\nHerriko haur guztiek hainbat jolas eskura izan ditzaten, jolasen mailegu zerbitzua du abian Azpeitiko Udalak. Zerbitzu berri honen bidez, okerren pasatzen ari diren familietako haurrek ere jostailu desberdinak etxean jolasteko izatea du helburu, besteak beste.\nLiburutegian liburu zein DVD-ak epealdi batez etxera emateko aukera izaten den bezala, apirilaren 12tik aurrera, jostailuen mailegutza ere eskainiko du Azpeitiko Udalak. Nor da nor?, Twister, Bamboleo, Koloretako munstroa, bikote jolasak…. Eta beste hainbat joku izango dituzte herriko haurrek eskura , katalogo oparoa osatu du jostailuen mailegutza zerbitzuan jartzeko; 60 bat jostailu izango dira aukeran, mahai jolasak gehien bat.\nMahai jolasak eta familian erabiltzeko aukera ematen duten jolasak dira gehienak. Euskararen erabilera sustatzea ere badu helburutzat mailegutzak, jolas guztiak euskaraz erabili daitezkeelako. Gainera, nahi eta ahal izatera, herriko dendetan eros daitezkeen jostailuak dira guztiak.\nHemen azpian aurki dezakezu mailegutza zerbitzuan aurki daitezkeen jostailuen katalogoa. Horrekin batera, jostailua hartu ahal izateko bete beharreko galdetegia ere hor duzu. Aste bakoitzeko osteguna baino lehen egin behar da eskaera eta ostiraletan jaso ahalko da jolasa, aukeratutako ludotekan. Hurrengo asteko asteartera arte izango dute jolasa itzultzeko epea.\nEgin zure eskaria


Hemen zaude: Cookies politika\nElikak azaldu nahi dizu gure webguneak cookieak erabiltzen dituela, erabiltzaileen nabigazioa aztertzeko.\nCookieak gure webgunera sartzeko darabilzun ekipoan instalatzen dira, orrialde honetan deskribatzen diren xedeetarako.\nNabigazioari buruzko informazioa lortzeko eta aztertzeko darabilgun aplikazioa hau da:: Google Analytics: www.google.com/analytics/ eta www.google.es/intl/es/analytics/privacyoverview.html\nAplikazioa Googlek garatu du, hots, gure webgunearen bisitariak aztertzeko zerbitzua ematen digunak. Enpresa horrek bildutako datuak erabil ditzake, bere zerbitzuetarako eta beste enpresa batzuei zerbitzuak eskaintzeko. Beste erabilera horiek adierazitako loturetan sartuta ezagut ditzakezu.\nTresna horrek ez du erabiltzaileen izen-abizenik jasotzen, ezta konexioan erabiltzen den posta-helbideari buruzko daturik ere. Biltzen den informazioa honako hauekin dago lotuta, besteak beste: bisitatzen dituzun webguneen kopurua, hizkuntza, gure albisteak argitaratzeko baliatzen den gizarte-sarea, erabiltzaileek darabilten IPari dagokion hiria, bisitarien kopurua, bisiten maiztasuna eta berrikusteak, bisitaren iraupena, erabiltzaileek darabilten nabigatzailea eta bisita egiteko baliatzen den operatzailea edo terminal-mota.\nInformazio hori guztia erabiltzen dugu gure webgunea hobetzeko, beharrizan berriak atzemateko eta egin beharreko berrikuntzak baloratzeko, bisitatzen gaituzten erabiltzaileei zerbitzu hobea emate aldera.\nZure ekipoan instalatutako cookieak baimentzeko, ezagutzeko, blokeatzeko edo desagerrarazteko, zure ordenagailuan instalatutako nabigatzailearen aukeren konfigurazioa erabil dezakezu.\nHemen ikus dezakezu nola egin, erabiltzen duzun nabigatzailearen arabera:


Mugarria Irizarren historian | TeknoZientzia txokoa-Haurtzaro ikastola\n← Sugegorria Altzibarren\nIndustria-prozesuetan erabiltzen diren roboten energia-kontsumoa murriztu daiteke →\nMugarria Irizarren historian\nOrmaiztegiko konpainiak Irizar i2e aurkeztu du, autobus erabat elektrikoa.\nDonostian ibiliko da «etorkizuneko autobusaren lehen modeloa».\n2016rako zabalduko du lantegi berria Irizarrek Gipuzkoan.\nI2e bere proiektu izarrari eman dion garrantziaren adinako aurkezpena antolatu zuen Irizarrek atzo, Donostian. Aquariumeko auditorium betean, ozen entzun zen «mugarria» dela Ormaiztegiko enpresaren historian. Hirian ibiltzeko autobus erabat elektrikoa, Irizar i2e modeloa, zero emisiokoa da, eta ez du kutsadura akustikorik eragiten. «Etorkizuna da», esan zuen harro Jose Manuel Orcasitas kooperatibaren zuzendari nagusiak.\nAurten 125 urte beteko ditu konpainiak, eta baliabide guztiak jarri ditu enpresaren geroan pisu handia izango duen proiektu honetan; emaitzak «ikusgarriak» dira, Orcasitasen hitzetan. Ibilgailu elektrikoen autonomiaren erronka handienari aurre egin, eta 250 kilometro egiteko gai da i2e autobusa, garajera eraman eta bost orduz berriro bateriak kargatu beharrik gabe. Horrek 14-16 orduko jarduna egiteko gaitasuna ematen dio; batez beste, orduko 17 km-ko abiaduran. Bateriak 2-3 orduan kargatu ahal izateko lanean ari dira ingeniariak.\n«Egun osoan ibili ahal izango da, Donostiako edozein ibilbide eginez», esan zuen DBus Donostiako konpainiako Gerardo Lertxundi arduradunak. Bertatik bertara kusi ahal izan zen atzo Ormaiztegik soilik bere teknologiaz sortu duen autobusa. Donostian geratuko da, izan ere; aurrerantzean, hango autobus sareko kide izango da, ibilbide lauetan aurrena (17an eta 21ean), baina baita aldapatsuenetan ere. «Donostia ez da hiri erraza autobus batentzat», esan zuen Lertxundik, eta gaineratu zuen maila «handiena» exijitu diotela autobusari, segurtasun, diseinu, teknologia eta gogortasunaren aldetik. «Ez da erakusteko prototipoa, benetako autobusa baizik, hirietan jo eta su erabiltzeko». Donostia izango da, Europako lehen hirietakoa, beraz, autobus erabat elektrikoa errepidean jartzen.\nI2e modeloko hurrengo bi autobusak Bartzelonara joango dira, lehena uztailean eta bigarrena irailean. ZeEUS Europako proiektuan sartuta dago Irizar, zortzi hiritan autobus elektrikoak sartzeko helburuz. Bartzelonarekin egin du akordioa Ormaiztegik, eta Irizar izango da lehenengo konpainia Europan bere autobusak ematen.\nIzan ere, Ormaiztegin erabaki dute etorkizuneko ildoa zein izango den enpresan, eta, aurrerantzean, motor elektrikoen alde jarriko dute euren teknologiaren zatirik handiena, i2e proiektuak enpresa osoaren baliabideak jarri baititu emisio eta kutsadura akustikorik gabeko ekoizpenari begira 2009n abiatutako proiektuan: Jema, Datik, Hispacold eta Masats enpresak eta Creatio I+G zentroa.\n60 milioi eta lantegi berria\nAutobusaren material nagusia aluminioa da, pisua arintzeko, baina sendotasunari ez dio uko egin, lehen autobusa baita %100 elektrikoa baita R.66 iraultzekoaren aurkako neurria betetzen duena. Autobusak erresistentzia test guztiak gainditu ditu 600.000 kilometro egin ondoren. 12 urteko erabilerari dagokio kilometro kopuru hori.\nJose Manuel Orcasitasek azaldu zuen ez dutela prototipo zurrun bat egin, bezero (hiri) bakoitzari egokitzeko gai den autobusa baizik. Enpresak aurreikusi du 60 milioi euroko inbertsioa egingo duela datozen urteetan, i2e egokitzapen guztietara garatzeko. Gipuzkoan zabalduko duten fabrika berri batean egingo da seriean 2016tik aurrera. Lantegi berriak enplegua sor dezakeela bistakoa da, baina hori Irizar i2e modeloak lortzen duen eskaeraren araberakoa izango da hein batean. Gaur egun 750 langile-bazkide daude Ormaiztegin (3.500, munduan).\nHector Olabegogeaskoetxea i2e proiektuaren arduradunak azaldu zuen bateriak kargatzeko denborarekin lotuta dagoela motor elektrikoen geroa, eta Irizar lanean dabilela jada «jauzi kualitatibo bat emateko». Asmoa da bateriak 2-3 minutuz kargatzea hiri autobusek egiten dituzten geldialdi jakinetan. Karga ahalbidetuko luketen hainbat autobus aterpe jarriko lirateke ibilbideetan, eta haiek kargatuko lituzkete bateriak autobuseko sabaiaren bidez. Nahi beste autonomia emango lioke sistemak autobusari, betiere zero emisioekin.\nIrizarren helburua da teknologia hori eskaintzea, autobusak eta aterpeak poltsa berean sartuta. Iaz, 556 milioi euroko fakturazioa lortu zuen enpresak, eta, i2e modeloari esker, urte hauetako salmenta errekorrei eutsi nahi die edota haiek areagotu nahi ditu.\nPosted on 2014/07/13, in Berriak, Teknologia and tagged energia, ingurumena, teknologia. Bookmark the permalink.\tUtzi iruzkina.


Arratia: Magdalako Miriam, autoritatedun emakumea kristautasun jaio berriaren barnean\nMagdalako Miriam, autoritatedun emakumea kristautasun jaio berriaren barnean\nCarmen Bernabé Urbieta, Teologia Biblikoan Doktorea, espezialitate-ikastaroak egina Jerusalemen eta Estatu Batuetan; ‘Testamentu Berria’ko irakaslea da Deustuko Unibertsitatean. Gogoa Foroan hitz egin du gai honi buruz: “Magdalako Miriam, autoritatedun emakumea kristautasun jaio berriaren barnean»; gai horren gainean liburu bat moldatzen ari da. Iturria eta euskeraz: Rufino Iraola.\nEbanjelio kanonikoek oso datu gutxi ematen dute. Ez dute kontatzen gertaturiko guztia, bazik komunitateen fedearentzat premiazko ikusten dutena bakarrik. Iritsi zaizkien tradizioak jasotzen dituzte, eta eskribitzen ari diren momentuari, momentu berriari, aplikatzen dizkiote. Gizonezkoen ikusmoldetik erredaktatuak daude testuak eta, hori dela kausa, ikusezin bilakatzen dira emakumezkoak edo oso egoera esanguratsu eta inportanteetan bakarrik azaltzen dira. Horregatik, ebanjelioek Magdalako Mariari buruz diotena oso gutxi da, baina arrunt inportantea.